ГУЛЛАЁТГАН ГЎЗАЛ МАСКАН » "Жиззах овози" газетаси расмий сайти\nГУЛЛАЁТГАН ГЎЗАЛ МАСКАН\nИстиқлол йилларидагина халқимизнинг асрлар давомида топталган, хўрланган қадр-қиммати тикланди. Юртимизда олиб борилаётган оқилона сиёсат замирида ҳам инсонни эъзозлаш, унинг манфаатларини ҳимоя қилиш, халқнинг фаровон турмушини таъминлаш мақсади ётибди. Мамлакатимиз бўйлаб кенг қулоч ёйган туб ислоҳотлар, улкан бунёдкорлик ишлари, туманларда намунавий лойиҳалар асосида барпо этилаётган замонавий қишлоқ уй-жойлари, шаҳримиз марказидаги баланд иморатлар, гўзал боғлар-у фавворалар фикримизнинг яққол далилидир.\nПрезидентимиз Шавкат Мирзиёевнинг жорий йил 27 мартидаги "Атоқли давлат арбоби ва ёзувчи Шароф Рашидов таваллудининг 100 йиллигини нишонлаш тўғрисида"ги қарори халқ ичидаги дарду армонларни ижобатга айлантирди. Шундан сўнг Ўзбекистон Республикаси Вазирлар Маҳкамасининг Жиззах шаҳри марказидаги Шароф Рашидов хиёбонини реконструкция қилиш ҳамда халқ суйган ижодкорлар Ҳамид Олимжон ва Зулфия хиёбонларини барпо этишга доир фармойиши эълон қилинди.\nБуюк ипак йўли ёқасида жойлашган азим Жиззах бугун кун сайин чирой очиб, гўзаллашиб бормоқда. Айниқса, ҳозирда иккала хиёбонларда ҳам улкан қурилиш, ободонлаштириш ишлари авж олган.\n"Агростандарт плюс" масъулияти чекланган жамиятининг юз нафардан зиёд аъзолари Шароф Рашидов хиёбонида ободонлаштириш, кўкаламзорлаштириш ишлари билан машғул. Мазкур хиёбоннинг умумий майдони 6,4 гектарни ташкил этади. Дастлаб ер майдони текисланиб, минерал ва маҳаллий ўғитлар билан бойитилди. Қурилиш чиқиндиларидан тозаланди. Учта артезиан қудуқ ишга туширилди. Майдонни суғориш учун қувурлар ётқизилди.\n- Юртимизнинг ардоқли фарзанди Шароф Рашидов хиёбони қурилишида ўз ҳиссамни қўшаётганимдан хурсандман, - дейди вилоят ҳокимлиги Инжинеринг компанияси етакчи мутахассиси Шухрат Казаков. - Мана қаранг, Бельгиядан олиб келинган 1400 туп Аризона сарви, қора ва тоғ қарағайи, қора қайин, ҳатто 20 дан ортиқ лола дарахтлари ҳам тез кунда иқлимимизга мослашиб баравж ривожланмоқда. Хиёбонни сайр қилган ҳар қандай кишининг баҳри-дили қувончга тўлади. Илҳом парилари сизни ижод қилишга ундайди. Айниқса, Шароф бобомизга ўрнатиладиган ҳайкал ёнида айланаси 24 метр бўлган 20 метр баландликка мусиқа садоси остида сув отадиган биллурли фаввора ишга тушса, уни томоша қилган юртдошларимиз қалбида кечадиган таассуротни сўз билан ифодалаш қийин.\nМажмуа шу йилнинг октябрь ойининг сўнгги кунларига қадар якунига етказилиши назарда тутилган. Ушбу ҳудуддаги барча қурилиш-монтаж, реконструкция ишлари учун жами 7 миллиард 380 миллион сўм маблағ сарфланади. Шаҳарнинг кўрки бўлган "Ўзбекистон" меҳмонхонасида ҳам таъмирлаш жадал суръатларда олиб борилмоқда.\nКелгусида меҳмонхонага ташриф буюрган меҳмонлар 1 ва 2 хонали барча замонавий қулайликларга эга бўлган хоналар хизматидан фойдаланишади. Мавжуд эски лифтлар жаҳон стандартига жавоб берадиган ускуналар билан алмаштирилади. 500 ўринли ресторан, 2 та буфет куну тун мижозлар хизматида бўлади. Учинчи қават эса анжуманлар залига айлантирилади.\nБугунги кунда воҳамизда тўрт юлдузли меҳмонхоналар йўқ. Ушбу меҳмонхона келгусида беш юлдузли меҳмонхоналардан қолишмайдиган ҳолатда халқаро стандарт талабларига жавоб берадиган даражада жиҳозланаяпти. Бу ерга халқаро ва маҳаллий алоқалар учун оптик толали тармоқ ўрнатилади. Хавфсизлик учун видеокузатувлар, эшикларга пластик калитлар ўрнатиш режалаштирилган. Бинонинг олд қисми, балконларига қора ойналар қопланаяпти. Орқа томонида узунлиги 25 метр, эни эса 14 метрни ташкил этадиган сузиш ҳавзаси қурилмоқда.\n"Ўзбекистон" меҳмонхонасининг реконструкцияси ва мукаммал таъмирланишига 20 миллиард сўм банк кредити ажратилган. Меҳмонхонанинг халқаро даражада хизмат кўрсатиши учун сартарошхона, гўзаллик салони ва бошқа маиший хизмат кўрсатиш турлари йўлга қўйилади. Юртимизга келадиган хорижий тадбиркорлар, чет эллик сайёҳларга мазкур меҳмонхона манзур бўлса, ажаб эмас. Дарвоқе, атоқли давлат арбоби ва ёзувчи Шароф Рашидов таваллудининг 100 йиллигига баҚишланган бир қатор тадбирлар ана шу меҳмонхонанинг анжуманлар залида ўтказилиши назарда тутилган.\nЛекин, вақт олий ҳакам. Ҳар бир кунимиз, қадрли. Унинг қадрига етиш, ҳар бир дақиқадан унумли фойдаланиш ўзимизга боғлиқ. Бугунги бозор талаби сифатли қилинган ишлар билан баҳоланади. Биз "Агроквант" масъулияти чекланган жамият қурувчилари томонидан барпо этилаётган Ҳамид Олимжон ва Зулфия хиёбонига йўл олдик. Объектда ишлар қизғин. 5,4 гектар майдонни эгаллаган ушбу мажмуада 6 миллиард 994 миллион 500 минг сўмлик қурилиш, ободонлаштириш ҳамда кўкаламзорлаштириш ишлари олиб борилмоқда.\n- Дастлаб хиёбонни 2,5 метр чуқурликларда ётган бетон қолдиқлари, тош ва чиқиндилардан тозаладик, - дейди "Агроквант" масъулияти чекланган жамияти раиси, "Меҳнат шуҳрати" ордени соҳиби Бахтиёр Аҳмедов. - Реконструкция ишларига 300 нафардан зиёд ишчиларни жалб қилганмиз. Кўриб турганингиздек, 5 та эксковатор, 15 та юк ташиш машинаси тиним билмади. Ҳозирда хиёбонда текислаш ишлари якунланиб, 1 минг 24 туп қора қайин, эман дарахти, оқ ва қизил сакура, лола дарахти, қора қарағай, жанубий қайрағоч каби манзарали дарахтлар экилди. Бундан ташқари, 191 туп япон беҳиси, зирк, ҳинд сирени ҳамда бошқа манзарали дарахтлар, буталар экилди.\nХиёбондаги қадимий иншоотлардан бири бўлган Хўжа Нуриддин мадрасасини таъмирлаш, Қиштларига жило бериш қўқонлик усталар зиммасида экан. Бу жойда ҳам қурилиш, таъмирлаш ишлари олиб борилмоқда.\n- Хиёбон марказига Ҳамид Олимжон ва Зулфиянинг ҳайкаллари ўрнатилади, - дейди "Агроквант" масъулияти чекланган жамияти бош муҳандиси, "Фидокорона меҳнатлари учун" ордени соҳиби, вилоят Кенгаши депутати, Илҳом Салимов. - Мана бу кўриб турганингиз эски бино - Хўжа Нуриддин мадрасаси бўлади. Таъмирлаш ишлари тезроқ битиши учун яна Қўқондан ҳунармандларни таклиф қилгандик, келишди. Келгусида бу жойда республика Ёзувчилар уюшмасининг вилоят бўлими ҳамда Ҳамид Олимжон ва Зулфия музейи фаолият кўрсата бошлайди. Яна ҳудудда жойлашган Шароф Рашидов тумани халқ таълими бўлими тасарруфидаги бинонинг таъмирланиши учун 320 миллион сўмлик маблағ йўналтирилди. "Нуронийлар" жамғармаси ҳудудий бўлими, маҳалла фуқаролар йиғини ҳамда милиция таянч пункти шу ерга жойлашади.\nХиёбонни оҳиста кезаркансиз кўзларни, дилларни қувонтирувчи, ўзига мафтун этувчи дов-дарахтлар, анвойи гуллар оғушида гўёки севги ва баҳор куйчиси Ҳамид Олимжон, Зулфия сиймоларини кўргандай бўласиз. Сокин, оҳиста шеърлар жаранги хиёбонни кесиб ўтаётган ариқлардаги сувларда майин такрорланади:\nСуратда: вилоят ҳокимлиги Инжинеринг компанияси етакчи\nмутахассиси Шухрат Казаков (ўртада) қурувчилар билан кейинги қилинадиган ишлар юзасидан\n» Музейдаги учрашув


Хизмат пиллапоясидан кўтарилиш (Ричард Деминг) – "Тасвир" нашриёт уйи\nХизмат пиллапоясидан кўтарилиш (Ричард Деминг)\nҚайноғам вице-президент ёрдамчиси лавозимида бўлса-да, барибир “Фостер Нэшнл” банкининг маҳаллий бўлимида катта одам эди. Синглим Анжелина тириклигида Арнольд билан унча-мунча чиқишардик. Анжелина мени яхши кўрарди, у эса Анжелинани ранжитишни истамасди. Шунинг учун Стронг мени банкка ўзининг ёнига ишга жойлади, ҳатто биринчи марта икки юз доллар камомад аниқланганда ҳам, ҳимоя қилди. Камомадни ўз ёнидан қоплади, мен эса банк пулига ортиқ тегинмайман, деб ваъда бердим.\nИккинчи марта камомадим аниқлангунча, бу сафар арзимаган етмиш беш доллар эди, афсуски, Арнольд бева бўлиб қолишга улгурди. Энди уни Анжела нима деб ўйлаши ёки дейиши ташвишлантирмасди. Шунинг учун мени хотиржамгина ишдан бўшатиб, пулни йигирма тўрт соат ичида қайтармасам, қамоққа тиқишга сўз берган бўлса керак.\nУндан хафа эмасман, чунки банкдагидан даромадлироқ иш топишга эришдим. Ўғирланган буюмлар билан савдо қиладиган Катта Жога юк машинаси ҳайдовчиси бўлиб ишга жойлашдим, аммо омад яна бир марта мендан юз ўгирди. Икки йилдан кейин федераллар Жони қамоққа тиқишди, мен эса яна ишимдан айрилдим.\nУзоқ танаффусдан сўнг яширин “33” казиносида қайноғам билан учрашганимда, пулим тугай бошлаганди.\nКечки ўнда клубга бордим, эшик тўсатдан ланг очилиб, ресторандан сунъий мўйнадан тикилган ёпинчиқли хушрўй қорасоч аёл чиққанда, ичкарига кирмоқчи бўлиб тургандим. Қалин қилиб упа-элик сурганига қарамай, унинг қиёфасида доим казинода ўралашиб юрадиган қизлардан бирини танидим.\n— Салом, Арнольд! — таажжубимни яширишга кучим етмай, унинг ҳамроҳи билан саломлашдим.\n— Хайрли оқшом, Мел! — жилмайди у. — Бу мисс Тина Кроуфорд… Тина, бу менинг куёвим, Мелвин Холл.\nСинчков ақлим шу заҳоти турли ҳийла-найрангларни ўйлай бошлади. “Фостер Нэшнл” банкининг директорлар кенгашига бўлим раҳбарларидан бири фоҳиша билан кўнгилхушлик қилаётгани ва пулларни яширин казинога сарфлаб юргани ёқиши даргумон. Бундан бемалол фойдаланиб қолиш мумкин, шекилли, деб ўйладим севиниб…\nЭртаси куни, пайшанбада, соат иккиларда банкка бордим.\n— Салом, Мел!.. — хушламай қарши олди Арнольд Стронг ва мен келишимдан олдин ўқиётган хатини эҳтиётлаб буклади. — Кир. Ўтир.\nЎтирдим, сигарет тутатдим ва тутунни у томонга пуркадим-да:\n— Келишмовчиликларимизни ҳал қилиб олишимиз керак, деб ўйладим, Арнольд, — дедим. — Ахир қариндошмиз-ку.\n— Сендан гинам йўқ, Мел, аммо ишга олиш ёки қарзга пул бериш ниятим йўқ. Тавсиянома беришим мумкин, фақат битта шарт билан. Янги ишинг пул билан боғлиқ бўлмаслиги керак. Фақат, илтимос, тезроқ ҳал қил. Эртага бу ердаги охирги иш куним, — у менга банк қоғозида ёзилган хатни кўрсатди.\n“Қадрли жаноб Стронг! Сизни душанбада кечки поезд билан кутамиз. Афсуски, мен банд бўламан, сизни кутиб ололмайман. Вокзалда сизни бош ҳисобчимиз, мисс Стелла Маршалл кутади. Сиз учун “Леверет” меҳмонхонасидан хона банд қилиб қўйдим. Мисс Маршалл сизни вокзалдан ё меҳмонхонага ёки биратўла банкка олиб боради. Мен соат бешгача ишда бўламан. Учрашувни сабрсизлик билан кутяпман. Рэймонд Бурк, бош кассир”.\n— Мени бошқа жойга ўтказишяпти, — тушунди Арнольд тунд қиёфада. — Леверетда бир неча кун олдин бўлим бошлиғи юрак хуружидан вафот этди, бошқарув мени у ёққа раҳбар қилиб жўнатяпти.\n— Овозингда хурсандлик сезилмаяпти, — дедим мен. — Ахир бу кўтарилиш эмасми?\n— Умуман олганда, аслида кўтарилиш. Мен вице-президентга айланаман. Лекин менга шу ер ҳам ёқади. Ростини айтсам, дўстларимни ташлаб, нотаниш шаҳарга кетишни истамайман.\n— Наҳотки Леверетда танишларинг йўқ?\n— Биронта ҳам, — ғамгин бош чайқади Арнольд. — У ерда бўлим мутлақо янги, атиги бир ой олдин очишди. Леверетда ҳеч қачон бўлмаганман, ҳатто йўл-йўлакай ҳам.\nКутилмаганда қўрқитиб товлаш воситасида Арнольддан минг доллар “қарзга олиш” режамни унутдим.\n— Нега у ерга машинада эмас, поездда кетяпсан? — сўрадим ҳаяжонимни билдирмасликка уриниб.\n— Машинада бориш — аҳмоқлик. “Форд”имни сотиб, ўша ерда янги автомобиль сотиб олишга қарор қилдим. Уйимни сотиб бўлдим. Омадим келди — харидор мебелни ҳам харид қилишга рози бўлди. Душанба куни эрталаб бу ерда бўлмаслигимга келишдик.\n— Поездинг душанба куни қайси пайт жўнаб кетади? — деб сўрадим.\n— Беш яримда. Нима эди?\n— Менга кўп яхшилик қилдинг, Арнольд. Сени вокзалга олиб бориб қўяй.\n— Раҳмат, лекин такси буюртириб қўйдим.\nСигаретни кулдонда ўчириб, ўрнимдан турдим-да, унга қўл узатдим.\n— Омад тилайман, Арнольд. Иложи борича тезроқ дўст орттириб, янги жойга жойлашиб олишингни тилайман. Кетишинг олдидан сени йўқлаганимдан хурсандман.\n— Раҳмат, Мел, — у дўстона қўлимни сиқди. — Сенга ҳам омад тилайман. Тавсиянома ҳақидаги таклифим ўз кучида қолади.\n— Менга тавсиянома керак эмас, — деб қўл силтадим. — Ишларим яхши кетяпти. Шунчаки келишмовчиликларни бартараф қилишга кирдим.\nБанкдан чиқиб, Ривервью-Пойнтга йўл олдим: соҳилда тўхтаб, машинада дарёга диққат билан тикилганча узоқ ўтирдим. Ғаройиб ғоямни мулоҳаза қилдим. Фикрларим аниқ ва равшан бўлиб борган сари Арнольднинг хонасида хаёлимга келган ғояни амалга ошириш мумкиндек туюла бошлади.\nАрнольд Леверетда ҳеч кимни танимас экан, у ерда ҳам уни ҳеч ким танимайди, деб тахмин қилиш мумкин. Мен уч йил кассир бўлиб ишлаганман, Арнольд ролини икки кун ўйнай олиш учун банк ишини етарлича биламан. Бу вақт режамни амалга ошириш учун етиши керак.\nТабиийки, бўлим бошқарувчиси кун ва туннинг истаган пайтида сақлаш жойига тушиши мумкин, кодни билади ва унда, ҳойнаҳой, бино калитлари бўлади. Омад келса, Леверетда катта бойликка “эга бўлиб”, камомад аниқлангунча мамлакатдан чиқиб кетиш мумкин.\nЯгона муаммо шуки, мен режамни қотиллик содир этмасдан амалга ошириш имконини кўрмасдим. Қоронғи тушгунча дарё бўйида ўтирдим, аммо барибир чора тополмадим. Охир-оқибат, катта пул яхшигина таваккал қилишга арзийди, деган хулосага келдим. Қолаверса, Арнольд Стронг ҳеч қачон менда айтарли меҳр-муҳаббат уйғотмаган.\nАсосий муаммо Арнольддан ҳамма дарров сезмайдиган тарзда қутулиш эди. Ҳаракатларим жадвали Арнольднинг дам олиш кунлари қачон ва нима қилишига боғлиқ бўлиши аниқ. Агар, масалан, шанба оқшомда банкда тўсатдан уни тантанали кузатишга қарор қилишса, лекин у ўлгани учун тадбирга бормаса, режадан бемалол воз кечиш мумкин. Одамнинг режаларини аниқлашнинг энг оддий усули — унинг ўзидан сўраш. Шунинг учун саккиз яримда унинг уйига қўнғироқ қилдим.\n— Бу — Мел, Арнольд, — дедим гўшакни кўтарганда. — Назаримда, барибир сендан қарздорман. Хайрлашув таоми билан меҳмон қилмоқчиман. Агар дам олиш кунларинг тўлиқ кузатиш маросимлари билан банд бўлмаса, албатта.\n— Йўқ, иш борасида ҳаммаси жойида, мени ўтган ҳафтадаёқ кузатишган. Аммо дам олиш куни шаҳардан чиқиб кетаман.\n— Шундайми? — ёлғондакам ажабландим. — Душанбада шаҳардан чиқиб кетаман, дегандинг, шекилли.\n— Худди шундай. Охирги марта Бемус-Лейкка бориб келишни жуда хоҳлаяпман. Икки соат олдин машинамни сотиб юбордим, лекин янги эгаси вазиятимни тушуниб, уни душанбагача ўзимда қолдиришга рухсат берди. Эртага ишдан кейин кўлга жўнайман, кейин якшанбада кечқурун қайтаман. Аммо у пайтда, ўзинг тушунасан, байрам қиладиган аҳволда бўлмайман, деб қўрқаман. Поезд беш яримда жўнайди, шунинг учун эрта туришга тўғри келади.\n— Унда кечки таом бекор бўлади, — хафа бўлдим мен. — Балиқ овига келсак, сени жуда яхши тушунаман. Ким билан ов қилмоқчисан?\n— Ҳеч ким билан. Ёлғиз ўзим.\nҲозирча ҳаммаси жуда яхши кетаётганди.\n— Унда ов омадли ўтишини тилайман, — деб тилак билдирдим унга.\n— Раҳмат, — миннатдорчилик билдирди у. — Бора олмасам-да, таклиф учун ҳам раҳмат.\nГўшакни қўйгач, ўйланиб қолдим. Ухлашга тонгга яқин, режам барча икир-чикиригача тайёр бўлгандагина ётдим.\nЖума куни эрталаб спорт дўконидан оғир тош ва пишиқ арқон сотиб олиб, юкхонага жойладим. Арнольд Стронг охирги иш кунида балиқ овига тезроқ етиб бориш учун эртароқ кетишга қарор қилса-чи, деган ўйда уни кузатишга қарор қилдим. Кундузги иккида банк олдида эдим.\nБеш яримда Стронг қўлида семиз портфель билан банкдан чиқиб, машинага ўтирди-да, уйга жўнади. Уйи олдига боргач, гараж эшиклари очиқлигини, машина ичкарида турганини кўрдим.\nУ эшик очгунча икки дақиқа қўнғироқни босишимга тўғри келди.\n— Тепада эдим, — тушунтирди Стронг ташрифимдан бир оз ажабланиб, — нарсаларимни йиғиштираётгандим. Куттириб қўйганим учун узр. Кир.\n— Менга эътибор берма, — деб жилмайдим. — Шунчаки хайрлашишга кирдим. Ким билсин, энди қачон кўришамиз.\n— Қўнғироқни босганингда, эндигина охирги жомадонни ёпаётгандим, шунинг учун менга умуман халал бермадинг. Афсуски, сенга ичкилик таклиф қилолмайман. Уйда фақат мебель қолди.\n— Ҳечқиси йўқ, — деб тинчлантирдим уни. — Бир ўзингмисан? Ҳеч кимни кутмаяпсанми?\n— Йўқ, — у менга ҳайрон бўлиб қаради. — Ўн беш дақиқадан сўнг жўнаб кетмоқчи эдим.\nАрнольд тескари ўгирилганда, чўнтагимдан таёқни чиқариб, бор кучим билан гарданига урдим. У ўқ теккандек қулади. Эгилиб, томир уришини текширдим. Қайноғам нафас олмасди, ўлганди.\nУнинг ҳамёни ҳужжатларга тўла эди. Ҳайдовчилик гувоҳномасидаги жисмоний тасвири менинг ташқи қиёфамга унчалик мос келмасди, аммо унга изқуварлардан бошқа ҳеч ким қарамайди. Изқуварлар билан учрашиш эса менинг режамда йўқ эди. Ҳамёнда ҳужжатлардан ташқари, икки юз доллардан бир оз кўпроқ пул бор эди.\nЎз ҳамёнимни пиджагимнинг ички чўнтагига солиб, Арнольднинг ҳамёнини шимимнинг чўнтагига солдим. Ётоқхонада, иккинчи қаватда иккита оғир жомадон турарди. У ишга кўтариб юрадиган портфель каравотда очиқ ётарди. Банкнинг бўлим бошлиғи билиши керак бўлган биронта ҳужжат топиш умидида портфель ичига қарадим, аммо у бўш эди.\nКейин нарсаларни биринчи қаватга олиб тушиб, Арнольдни тез ечинтирдим. Жомадонларнинг оғирлигини чамалаб кўриб, кийимларни енгилроғига тиқдим. Аммо қанчалик уринмай, пиджак ва туфли ҳеч сиғмасди. Пижакни зўр машаққат билан иккинчи жомадонга итариб киргиздим, туфлини эса портфелга солдим.\nУни машинагача қийналиб олиб бордим. Мурдани тош боғлаб, юкхонага, нарсаларни эса орқа ўриндиққа жойладим.\nЯрим кечаси Риверью-Пойнт-Бриж, одатда, кимсасиз бўлади. Кўприк ўртасида тўхтаб, машинадан тушдим. Аввал Арнольд Стронг жасадидан қутулдим, унинг ортидан жомадонлар ва портфель сувга учди. Ён атрофимга қараб, мени ҳеч ким кўрмаётганига ишонч ҳосил бўлгач, машинага ўтирдим-да, хотиржам жўнаб кетдим.\nТунги соат бирда ўз уйимдаги ўрнимда ётардим. Шанба куни эрталаб шалоқ аравамни сотиб, душанбагача қолган вақт давомида Арнольднинг ҳайдовчилик гувоҳномасидагидек имзо чекишни ўргандим.\nЯкшанба куни кечқурун уй бекасини кўчиб кетаётганим ҳақида огоҳлантирдим. Тонгги чоракта кам бешда мени ва иккита жомадонни олиб кетишга такси келди ва биз вокзалга йўл олдик.\nЛеверетгача саккиз соатли йўл эди. Қиладиган ишим бўлмаганидан хаёлимда нохуш ўйлар айланарди. Дейлик, банкда илгари Мидуэй-Ситида яшаган ва мени ёки Арнольдни танийдиган бирон клерк ишлайди. Директорлар кенгашидан бирон кишининг хаёлига Леверетдаги бўлимга ташриф буюриш келиб қолса, нима қиламан? Мени бошқарувдан ёки Мидуэйдан кимдир Леверетга қўнғироқ қилиб, Арнольд билан гаплашишга қарор қилса ҳам, фош этишлари мумкин. У билан менинг овозим умуман ўхшамайди.\nСтронгни ўлдирмаганимда, ҳойнаҳой, тунаш фикридан қайтган бўлардим. Ҳозир эса нима бўлган тақдирда ҳам Америкадан жўнаб кетишим керак эди ва мен фақир эмас, балки, бой одам бўлиб жўнаб кетишга қатъий қарор қилгандим.\nБир амаллаб ўзимни тинчлантириб, банкда иложи борича кам бўлишга қарор қилдим. Ишхонага боришни камида сешанбагача қолдириб туриш керак. Рақамлар уйғунлиги ва калитни билиб олишим билан дарров ўзимни касалга солиб, охирги дақиқагача меҳмонхонада ўтираман…\nСтелла Маршалл, “Нэшнл”нинг Леверетдаги бўлими бош ҳисобчиси ўрта ёшлардаги хунук ва жиддий аёл бўлиб чиқди. Мени кўриб заррача ажабланмади, қайтага анча тинчлантирди. Мен Арнольддан олти ёш кичик эдим, унинг ёши эса, ҳойнаҳой, банк хизматчиларига маълум эди. Улар, ҳойнаҳой, янги раҳбарлари ҳақида гаплашишган, Маршалл ёшроқ кўринишимни пайқаши керак эди. Демак, у ё кузатувчан одамлар тоифасидан эмас ёки мени қирқ беш ёшида ҳам ўзини жуда яхши сақлаган эркак, деб ўйлаган.\nМен шамоллашдан нолиб қўйдим ва биз меҳмонхонага кетдик. Стелла сешанба куни эрталаб мени олиб кетишни таклиф қилди, лекин банккача атиги бир яримта мавзе бўлгани боис, яхшиси, пиёда бораман, деб айтдим.\nЭртаси куни роппа-роса тўққизда банкда эдим. Рэймонд Бурк, бош кассир ва менинг ўринбосарим, ўттиз беш ёшлардаги кўзойнак таққан ориққина эркак эди. Янги қароргоҳим бўйлаб танишув экскурсиясидан сўнг у мени бошқарувчи хонасига олиб кириб, калитлар шодасини берди ва қайсилари сақлаш жойи, қайсилари биноники эканлигини кўрсатди. Бутун экскурсия давомида қаттиқ шамоллаб қолганимни билиши учун ҳар беш дақиқада баланд овозда акса уриб турдим.\nКассир кетгач, сабрсизлик билан ҳужжатлар папкасини очиб, қувонганимдан сакраб кетаёздим. Кеча ёпилаётганда банкнинг сақлаш жойида 251372 доллару 87 цент бор эди. Албатта, пул кўп бўлади, деб умид қилгандим, аммо, ростини айтсам, бунча пулни кутмагандим.\nЭнг қулайи — ўғриликни жума куни кечқурун амалга ошириш. Ўғрилик душанба куни эрталабгача маълум бўлмайди, шунинг учун мамлакатни тарк этишга вақтим бўлади. Демак, ҳозир асосийси — жумагача бир амаллаб қўлга тушмаслик.\nЧоршанба куни эрталаб Буркка қўнғироқ қилиб, шамоллаган овозда хириллаб гапирдим:\n— Мен Арнольд Стронгман. Қаттиқ грипп бўлиб қолдим. Янги жойда иккинчи куни ишга бормай қолишни сира истамасдим, аммо бугун ишлайдиган аҳволда эмасман.\n— Ҳечқиси йўқ, — тинчлантирди Бурк. — Сизга бирон ёрдам керакми?\n— Керак эмас. Доктор ётишни буюриб, ҳеч ким келмасин, деб огоҳлантирди. Уларнинг хавфсизлиги учун, менинг эмас. Мендан хавотир олманг. Умид қиламанки, эртага ўзимни яхшироқ ҳис қилиб, ишга чиқаман.\nКассир гўшакни қўйиши билан аэропортга қўнғироқ қилиб, шанбадаги биринчи рейсга хорижга чипта буюртириб қўйдим. Самолёт эрталабки олтида учиши керак эди…\nПайшанбада эрталаб яна банкка қўнғироқ қилиб, ҳали ҳам касаллигимни, ишга бора олишим даргумонлигини айтдим.\n— Шошилманг, — деб маслаҳат берди у. — Грипп бўлганда ётиб ўзига келиб олган, таваккал қилмаган маъқул. Бу жуда хавфли касаллик. Бизда ҳаммаси жойида, ташвишланманг. Кеча жаноб Реддинг қўнғироқ қилди, қандай жойлашиб олганингизни сўради. Касаллигингизни эшитгач, тузалганингиздан сўнг унга қўнғироқ қилишингизни сўради.\nБайрон Реддинг марказий банк директорлар кенгашининг раиси эди ва, табиийки, ҳақиқий Арнольд Стронгнинг овозини таниши мумкин эди. Шунинг учун у билан асло гаплашиб бўлмайди.\n— Унга шу ердан қўнғироқ қиламан, — мужмал ваъда бердим мен…\nЖума куни воқеа такрорланди. Эрталаб яна банкка қўнғироқ қилиб, бўғиқ овозда гапирдим:\n— Яхши бўлиб қолдим, лекин, менимча, таваккал қилмай, душанбагача кутганим яхши.\n— Тўғри, — маъқуллади мени Рэймонд Бурк. — Биздан хавотирланманг. Ҳаммаси жойида…\nЯрим тунда бўш жомадонни олиб, ишхонага йўл олдим. Орқа эшикдан банкка кириб, роппа-роса ўн беш дақиқадан сўнг пулга тўлдирилган жомадонни кўтариб кўчага чиқдим.\nМенинг ҳисоб-китобимга кўра, ўлжа, фақат беш доллар ва ундан қиймати баланд купюраларни олишга қарор қилганимга қарамай, икки юз минг доллардан кам эмасди.\nМеҳмонхонага қайтгач, тонгги тўрт яримда уйғотишларини сўрадим ва чоракта кам бешга аэропортга такси буюртирдим.\nБиргача пулларни санадим. Икки юз мингдан бир оз кўпроқ экан. Жомадонни ёпиб, гардеробга қўйганимда, эшик тақиллади. Бўсағада икки нотаниш эркак турарди.\n— Жаноб Арнольд Стронг? — сўради бўйи баландроғи.\n— Ҳа, — бош ирғадим нохуш ички туйғудан юрагим орқасига тортиб.\nУ полиция нишонини кўрсатди ва елкаси билан мени итариб, сурбетларча хонага кирди. Миқти шериги унга эргашди.\n— Нима гап? — аччиқландим мен.\n— Наҳотки бу иш жазосиз қолади, деб ўйлагандингиз, жаноб Стронг? — жилмайди баланд бўйли. — Тўғри, илк юз минглик камомадни жуда яхши яширдингиз. Иккинчи ўғрилик бўлмаганда, уни бир неча ойдан кейингина сезишарди. Сиз ўзлаштириб олган иккинчи юз мингнинг ўғирланишини бунчалик тез, кетганингиздан кейин атиги бир неча кундан сўнг аниқлашади, деб ўйламагансиз. Ҳеч тушунмайман, нега ҳалигача мамлакатдан чиқиб кетмадингиз?\n“Фостер Нэшнл”даги ягона ўғри мен эмаслигимни дарров фаҳмламадим. Арнольд бу ерга ўтказилганидан нега бунчалик норози бўлганини энди тушундим. Жума оқшомида ишдан кўтариб келган, мен борганда эса каравотда бўш ётган семиз портфелида нима бўлганини ҳам фаҳмладим.\nҚайноғам сира ҳам балиқ овига бормоқчи эмасди. У маълум вақтдан сўнг камомадни аниқлашларини тушунарди, албатта, шунинг учун юз мингни олиб, қочиб қолишга қарор қилган. Арнольд аэропортга жўнамоқчи ва жомадонида юз минг доллар билан хорижга учиб кетмоқчи эди.\n“Нега жомадонларининг ичига қарамадим?” — хаёлан ҳайқирдим мен. Шунда ғирт аҳмоқ сингари юз минг долларни дарёга отмаган ва ҳозир полициячилар олдида бошимни хам қилиб турмаган бўлардим.\n— Гап шундаки, мен Арнольд Стронг эмасман, — дея ниҳяот жимликни буздим мен ва ўз овозимни танимадим — овозим шу қадар бўшашган ва жонсиз эди. — Мен Мелвин Холлман, унинг куёви.\n— Шундайми? — ишонқирамай кулимсираб қўйди баланд бўйли детектив кишанларни чиқараётиб. — Унда Стронг қаерда?\nБилакларимда металл билагузуклар шиқирлаганда, мени узоқ ва оғир изоҳлар кутаётганини англадим.\nСевара АЗИЗ таржимаси.


Ҳомиласидан айрилган севгилим мени қарғаганди… Афсус, қарғиши боламга урди… - 8 Июля 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nЧетверг, 06.08.2020, 10:34\nГлавная » 2020 » Июль » 8 » Ҳомиласидан айрилган севгилим мени қарғаганди… Афсус, қарғиши боламга урди…\nҲомиласидан айрилган севгилим мени қарғаганди… Афсус, қарғиши боламга урди…\nДониёр ўрнидан туриб палата эшиги ёнига борганди, йўлакдан отаси ва бош врачнинг сўзлари қулоғига чалинди. Врач бундай вақтда айтиладиган сўзларни тўтидай такрорлади. Содиқ ака эса ғалати овоз чиқарди. Чамаси, у ўкириб йиғлаб юборишдан ўзини зўрға тўхтатиб қолди. Тағин врач: «Жим! Беморга сездириб қўйманг. Уни уйга олиб боринг, нима истаса қилсин. Хоҳлаган нарсасини есин», деди. Содиқ ака ўзини қўярга жой топа олмай у ёқдан-бу ёққа бориб кела бошлади. Бир зум унга қараб турган врач индамай хонасига қараб кетди. Дониёр эса қайтиб ўрнига ётди ва «Худога шукр, ниҳоят, буларнинг барчасидан қутулар эканман. Алвидо сизга, азоблар дунёси», деди. Аммо кўксида нимадир чирс этиб узилгандай бўлди. Шу пайт палатага отаси кириб келди. У Дониёрни кўриши билан унга:\n— Ўғилтой, сизга зўр янгилик, — деди ясама тантанаворлик билан. Аммо гап сўнгида овози титраб кетди. Лекин буни ўғлига сездирмасликка уриниб, йўталиб олди. — Бугун жавоб беришди, энди уйга кетамиз. Врач билан гаплашдим. Жуда зўр, деди. Энди бир-икки ойлардан сўнг келиб кўрикдан ўтиб кетсанг бўлди экан. Ётиб даволаниш шартмас. Тузалиб кетибсан!\nДониёр отасига қараб туриб бўғзи ачишиб, кўзига ёш келганини сезмай қолди. У ўлимдан қўрқиб эмас, отасининг ҳозирги аҳволига кўзёш қилаётганди. Содиқ ака эса ўғлини тузалиб кетганини эшитиб, севинганидан йиғлаяпти деб ўйлади ва баттар кўнгли бузилди.\nУлар шоша-пиша нарсаларни йиғиштира бошлашди. Дониёр отасига қарашар экан, илк бора шифохонага қайтиб келмайдиган бўлиб кетаётганини ҳис қилди. Кейин дори-дармон ва энди ювилган полнинг намхуш ҳидига тўла палата ҳавосидан ўпка тўлдириб нафас олди. Дониёр учун ҳатто мана шу ҳид ҳам қадрдон эди. У шифохонанинг ҳидига шунчалик ўрганиб қолган эдики, уйига борган пайтлари ҳеч кимга сездирмай укол-дорилар солинган пакетни очиб, тўйиб-тўйиб ҳидларди. Ҳозир ҳам мана шунинг хумори тутиб хонадаги ҳаводан захирага олиб кетадигандай чуқур-чуқур нафас олди. Содиқ ака унинг бу ҳаракатини кўриб:\n— Ҳа, ўғлим, тинчликми? — деди хавотир билан.\n— Тинчлик, ўзим шундай, — деди Дониёр ва игна суқилавериб кўкариб, қорайган билагига термилиб қолди.\nКейин ҳар бир игнанинг изига синчиклаб қаради. Тағин ўнг қўлининг кўрсаткич бармоғи билан чап билагидаги игна изларини бирма-бир ушлади. Ҳар бир ҳамшира қандай укол уради-ю, ундан сўнг қайси шаклда из қолишигача биладиган Дониёр уларни номма-ном айтиб чиқди: «Нодира, Дилбар, Ойқиз ва Хуршида». Кейин чап кўксида оғриқ турди. Буни отасига сездиргиси келмай аввал ўрнига ўтирди, кейин уйқуси келганини баҳона қилиб ётиб олди. У ўрнига ётиб, кўзойнагини олган эди, палата шифтини оппоқ туман қоплаб, ҳеч нарса кўринмай қолди. Дониёр «Буткул кўр бўлиб қолмай куним битса яхши эди», деб ўйлади.\nДониёр ўн ёшга тўлганда Содиқ ака ўғли олисга қараганда кўзи ғалати бўлишини пайқаб қолди. Уни қаратиш учун шифохонага олиб борди. Шифокорлар касаллик сабабини ахтариб Дониёрда мия саратони борлигини аниқлашди. Ўсимта жуда секин ривожлангани билан кўпаядиган туридан бўлиб чиқди. Шу боис уни операция қилишмади. Аммо муттасил равишда ўсимтани ўсишдан тўхтатадиган укол-дорилар бериб туришди. Шу боис у ўн ёшидан буён тез-тез касалхонада даволаниб чиқарди. Охирги уч йилда эса ўсимта нафақат кўзига, балки асаб толаларига ҳам таъсир кўрсата бошлади. Унинг кўзи хира тортиб борар, боз устига тез-тез бошида оғриқ туриб, ўзини лоҳас сезадиган бўлиб қолди. Шунга яраша укол-дорилар миқдори ҳам кўпайди. Доимий даволанишлар ва ҳасталик азоби Дониёрни жонидан тўйдириб юборганди. У боя сўнгги куни яқинлигини эшитиб, унчалик ваҳимага тушмаганининг сабаб шу эди.\nЭнди бу азоблардан осонгина қутуламан, деб ўйлаган Дониёр ҳақиқий қийноқлар олдинда эканини уйига қайтиб келгач уч кун ўтиб билди. Боши шу қадар кучли оғриқ бердики, энг яхши дорининг ҳам нафи тегмади. Дониёр жон аччиғида азоб чекаркан: «Нега айнан мен?» деб ўйлади. Сўнг палатадошини ёдга олди. Умри поёнига етиб бораётган отахон ўшанда: «Бу дунёда қувонч ҳам, қайғу ҳам бесабаб рўй бермайди», деганди. Дониёр шу гапни эслаб, болалигидан то шу кунгача боши хасталикдан чиқмагани учун сабаб ахтара бошлади. Аммо арзирли сабаб тополмади. У ўзини қийнаётган саволга жавоб топиш учун отасини сўроққа тутди:\n— Дада, — деди у иккинчи қаватдан пастга қараб тураркан, — илтимос, ростини айтинг, нима учун айнан мен касал бўлганман? Бунинг сабаби нима?\nСодиқ ака ўғлидан кўзини олиб қочди ва:\n— Худо суйган бандасига дард беради-да, ўғлим. Мана энди яхши бўлиб кетасан, оз қолди, — деди зўрға тили сўзга айланиб.\n— Алдаманг! Ҳаммасини яхши биламан… Ўлишдан қўрқмайман, фақат… сизни ва онамни ўйлаб сиқиламан. Дада, илтимос, айтинг, нима учун айнан мен?! Гуноҳим нима?\nСодиқ ака ўзини босиб туролмади. У юзини кафти билан тўсиб, ўкириб йиғлаб юборди ва хонадан отилиб чиқиб кетди. Шундан сўнг Содиқ ака туни билан ухлай олмади. Ўғлининг саволи жон-жонидан ўтиб кетганди. У шулар ҳақида ўйларкан, бир замонлар бўлиб ўтган воқеа кўз ўнгига келди.\nЎшанда Содиқ ака иккинчи курс талабаси эди. У ёзги таътил бошланишидан олдин курсдоши Сабоҳатга дил изҳори қилди. Сабоҳат ҳам унга бефарқ эмас эканми, тезда розилик берди. Шу билан уларнинг бахтли кунлари бошланди. Иккаласи дарсдан сўнг хиёбонларда айланар, таътил вақтида ҳам бирор баҳона билан уйдан чиқиб, учрашиб туришарди. Кунлар ўтгани сари уларнинг муносабатлари чуқурлашиб борди. Энди улар бир-бирисиз яшай олмайдиган бўлиб қолишди. Шу тариқа янги ўқув йили ҳам бошланди. Улар учинчи курсга ўтганида Содиқни ота-онаси уйлантирмоқчи бўлишди. Шу боис ундан кимгадир кўнгил берганми ёки йўқлиги ҳақида сўрашди. Содиқ эса Сабоҳат ҳақида ота-онасига айтди. Улар вақт ўтказмай совчиликка бориб келишди. Сабоҳатнинг ота-онаси ҳам рози бўлишди. Аммо улар тўйга бироз шошмай туришларини, ёшлар аввал ўқишни тамомлаб олиб, ишга жойлашишларини айтишди. Содиқнинг уйидагиларга ҳам бу таклиф ёқиб тушди. Шундан сўнг улар очиқ-ошкора учрашадиган, институтда ҳам бир-биридан айрилмай юрадиган одат чиқаришди. Улар ана шундай бахтли юрган кунларнинг бирида Сабоҳат:\n— Тўйни тезлаштирмасак бўлмайди, — деб қолди.\n— Нега? — ажабланиб сўради Содиқ.\nБунга жавобан Сабоҳат фарзанд кутаётганини айтди. Буни эшитган Содиқнинг фиғони чиқди:\n— Эсинг жойидами? Ўйлаб гапирсанг-чи! Ахир қандай қилиб сени бу аҳволда уйга киритаман, эшитган кулмайдими? Ўзинг биласан, синфдошим шундай аҳволга тушгани учун ўртоқларим ҳалиям уни гапирмайди.\n— Бу нима деганингиз ахир?! Ҳаётимизни бировларнинг гапига қараб ўзгартирмаймиз-ку!\n— Менга ақл ўргатма, билдингми! Хуллас, гап шу: ё болани йўқ қиласан, ёки алвидо! — деди Содиқ.\n— Нима, бунинг учун фақат мен айбдорманми? Қолаверса, агар ундан воз кечсам, кейин ҳеч қачон болали бўлмаслигимиз мумкин. Шуни биласизми?\n— Билишни ҳам, эшитишни ҳам истамайман!\nСодиқдан буни кутмаган Сабоҳат кўнглидаги гапларни тўкиб солди. Бундан ғазабланган Содиқ кетар экан, атайлаб Сабоҳатни қаттиқ туртиб юборди. Зина ёнида турган Сабоҳат йиқилиб тушди. Унга қайрилиб ҳам қарамаган Содиқ зум ўтмай кўздан ғойиб бўлди. Сабоҳат эса зўрға ўзини ўнглаб, ташқарига чиқди. Аммо тоби қочиб ўриндиққа ўтириб қолди. Унинг аҳволини кўрган курсдошлари «Тез ёрдам» чақиришди. Кўп ўтмай Сабоҳатни жарроҳлик столига ётқизишди. Шифокорлар унинг жонини сақлаб қолишди-ю, аммо Сабоҳатга бир умр бефарзанд ўтишини айтишди. Бу хабарни эшитган Содиқ шифохонага уни кўриш учун келди. Сабоҳат эса юзини терс буриб:\n— Бир умр болангнинг қийналаётган юзига қараб азобланмасанг, рози эмасман! — деди.\nШундан сўнг у бошқа бирор сўз айтмади. Кейин Содиқ бошқа қиз билан ҳаётини боғлади. Кўп ўтмай улар фарзанд кўришди. Аммо уларга Дониёрдан бошқа бола насиб етмади. Дониёр ўн ёшга тўлгач эса Содиқ аканинг бахтли ҳаётига соя тушди. Ўғли тузалмас дардга чалинган эди. У шу вақтгача бунинг сабаби ҳақида ўйламас, Сабоҳатнинг гапларини эса аллақачон унутиб юборганди. Дониёр ундан «Дунёда ҳеч нарса бесабаб бўлмас экан. Хўш, унда мен нима учун бундай азоб чекишим керак? Гуноҳим нима эди?» деб сўраганидан кейин Сабоҳат билан боғлиқ воқеани эслади. Сўнг кўз олдига ўғлининг илтижо билан қараб турган нигоҳи келди ва бир вақтлар қилган хатосини тушуниб етди. Аммо энди кеч бўлганди…\nКатегория: Hikoyalar to'plami | Просмотров: 59 | Добавил: Sherlaruz.CoM | Теги: #xabarlar, #Yangilik, #habarlar, #news, #uznews, #ahborot, #Yangiliklar, #newsuz, #новости | Рейтинг: 0.0/0


Велоспорт. Тошкентда Осиё чемпионатига тайёргарлик давом этмоқда – Ўзбекистон миллий олимпия қўмитаси\nВелоспорт. Тошкентда Осиё чемпионатига тайёргарлик давом этмоқда\nХабарингиз бор, апрель ойида пойтахтимизда велоспортнинг шоссе йўналиши бўйича Осиё чемпионати бўлиб ўтади. Айни пайтда пойтахтимизда ушбу мусобақани юқори савияда ташкил этиш учун тайёргарлик ишлари қизғин давом этмоқда.\nШу мақсадда, бугун Осиё чемпионатига тайёргарликнинг ташкилий-амалий ишларини олиб бориш учун мусобақа директори Хофер Роланд ҳамда техник ишлар бўйича директор ёрдамчиси Неуманн Адре Ўзбекистонга келишди.\nМутахассислар ташриф доирасида Ўзбекистон велосипед спорти федерацияси бош котиби Козим Ўринбойхўжаев билан учрашиб, қитъа биринчилигига тайёргарлик жараёнини муҳокама қилдилар. Улар мазкур сафар давомида Осиё чемпионати ўтказиладиган Тошкент-Чимён-Сижжак автомагистрал йўлларини кўздан кечирадилар. Шунингдек, мусобақани ташкил этиш масаласида семинар ўтказадилар. Бундан ташқари, пойгалар ўтказиладиган старт, финиш чизиқлари ҳам яқин кунларда белгиланиши кутилмоқда.\nЭслатиб ўтамиз, Ўзбекистон шоссе бўйича Осиё чемпионатига илк маротаба мезбонлик қилади. Олимпия ўйинларига лицензия тақдим этадиган ушбу мусобақа 22-28 апрель кунлари бўлиб ўтади. Унда қитъамизнинг 40 га яқин мамлакатидан, 500 нафардан зиёд спортчи иштирок этиши режалаштирилмоқда.


Янгийўлда секс видеоси тарқаб кетган ўқувчи қиз ўзини осди. Прокуратура видеони чиқарганни қидирмоқда\n27 октябр 2020, Тошкент вақти: 09:34\nЎқувчи қизнинг секс видео тарқаши ортидан иснодга чидолмай ўзини осгани айтилмоқда.\nТошкент вилоят, Янгийўл туманидаги ўрта мактабнинг 11- синф ўқувчиси 9 март куни ўз уйи ҳаммомида осилган ҳолатда топилди.\nСинфдошларининг Озодликка айтишича, ўлимидан олдин қизнинг номаълум йигит билан орал секс қилаётгани видеоси тармоқда тарқалиб, овоза бўлган.\nТуман Ички ишлар бўлими навбатчисининг 12 март куни Озодликка айтишича¸ Н. қишлоғида 9 март куни юз берган воқеа юзасидан Ўзбекистон Жиноят кодексининг 103-моддаси (Ўзини ўзи ўлдириш даражасига етказиш) бўйича иш очиб суриштирув олиб борилмоқда.\nСинфдошларининг иддаосича¸ Янгийўл туманидаги ўрта мактабнинг 11-синф ўқувчиси юзи кўринмаган номаълум йигит билан орал секс қилаётгани видеоси овоза бўлиши ортидан ўзини осган. \n(17 яшар ўқувчи қизнинг исми ва қайси мактабда ўқигани Озодликка маълум, лекин шахсий ҳаëт дахлсизлиги боис буни очиқламаëтир -таҳр.)\nМарҳуманинг синфдошларидан бири Озодликка воқеа Янгийўл туманининг Н. қишлоғида 9 март куни бўлганини айтди.\nВидео тарқаб кетганидан кейин қиз уйи ҳаммомига кириб ўзини осган.\n- У эркак кимлигини билмаймиз. Видеода у кўринмайди. Бизнинг мактабдан, деб айтишяпти у болани. Шу бола бу қиз билан секс қилаётганини видеога тушириб, тарқатиб юборган. Ҳаммаси шу 9 март куни мактабдан кейин бўлаяпти. Видео тарқаб кетганидан кейин қиз уйининг ҳаммомига кириб ўзини осган. Ҳозир милиция мактабда болаларни бирма-бир сўроқ қилаяпти, - деди марҳуманинг синфдошларидан бири.\nМарҳуманинг Озодлик гаплашган қўшнилари ҳам қиз секс видеоси чиқиб кетганидан сўнг ўзини осганини тахмин қилади.\n- Телефонидан ҳалиги видео чиқибди. Шу видеони унга ҳам юборишган экан, кўриб иснодга чидай олмаган бўлса керак, ҳаммомда ўзини осиб қўйибди. Сешанба куни қизнинг жанозаси бўлди.\nМарҳуманинг онаси қизининг ўлими ҳақида Озодликка гапиришни истамади.\nҚўшниларининг айтишича, қиз оилада икки фарзанднинг бири бўлган.\nШу видеони чиқиб кетиши бир қизни ўлимига сабаб бўляпти\n- Ювош қиз эди. Бу ерда айб кимдир шундан фойдаланиб видеосини чиқариб юборганида бўлаяпти. Шу видеони чиқиб кетиши бир қизнинг ўлимига сабаб бўлаяпти.\nТошкент вилояти Янгийўл тумани Ички ишлар бўлимининг Озодлик боғланган навбатчиси уйида осилган ҳолда топилган 17 яшар қизнинг ўлими юзасидан туман прокуратураси тергов олиб бораётганини билдирди.\n- Бу бўйича 103-модда бўйича тергов олиб борилаяпти, сизга шундан ортиқ маълумот беролмайман, - деди ИИБ навбатчиси.\nЎзбекистонда секс можаро ёки зўрланиши ортидан қизларнинг ўз жонига қасд қилиши учраб туради.\n2015 йилда Янгийўл туманининг Ниёзбоши қишлоғида жинсий зўрланган икки қиз ўзини поезд тагига ташлаб жонига қасд қилгани ҳақда Озодлик хабар берган эди.\n2018 йилнинг 16 март куни президент ўз жонига қасд қилишнинг олдини олишга қаратилган махсус қарор ҳам қабул қилди.


Самарқанд вилояти прокуратура органлари томонидан фуқароларга етказилган 400 миллион 654 минг сўмлик зарарларни ундириш тўғрисида судларга 78 та даъво аризалари киритилган - zarnews.uz\nСамарқанд вилояти прокуратура органлари томонидан фуқароларга етказилган 400 миллион 654 минг сўмлик зарарларни ундириш тўғрисида судларга 78 та даъво аризалари киритилган\nЎтган йили вилоят бўйича прокуратура органларига 38211 та мурожаатлар келиб тушган. Ушбу мурожаатларнинг 25194 таси прокуратура органларида кўриб чиқилган ҳамда 2631 таси қаноатлантирилган, 22339 тасига тушунтириш берилган. Шунингдек, 224 та мурожаат рад қилинган, 207 таси эса кўрмасдан қолдирилган. Мурожаатларнинг 12487 таси тегишлилиги бўйича бошқа муассасага юборилган.\nКўрилган чора натижасида 1593 нафар шахсларнинг ҳуқуқлари прокурорлар томонидан тикланди.\nВилоят прокуратураси органларида ҳал қилинган мурожаатлардан 9342 таси фуқароларнинг ҳуқуқ ва эркинликларини ҳимоя қилиш масалалари бўйича, 635 таси жамият ва давлат манфаатларини ҳимоя қилиш, 454 таси вояга етмаганлар ҳуқуқларига доир.\nШунингдек, 991 та қишлоқ хўжалиги соҳасига оид, 179 та солиқ соҳасига оид, 5128 таси тергов ва суриштирув масалалари юзасидан мурожаатларда кўтарилган масалалар ҳал қилинган. Бундан ташқари, 1332 та жиноий суд, 1353 та фуқаролик суди, 146 та иқтисодий суд, 430 та маъмурий суд ишларини юритишга оид муржаатлар кўриб чиқилган. 1949 таси суд ҳужжатлари ва бошқа органлар ҳужжатларини ижро этишда қонунчиликка риоя этилишига оид, 94 таси кадрлар оид масалалар бўйича ва 3077 таси бошқа масалаларни ташкил қилади.\nВилоят прокуратураси органлари томонидан мурожаатларни ўз вақтида, ҳар томонлама тўлиқ ва холисона кўриб чиқиб, жисмоний ва юридик шахсларнинг бузилган ҳуқуқларини тиклаш ва қонуний манфаатларини таъминлашга алоҳида эътибор бериб келинмоқда.\nФуқароларни қабул қилиш вилоят бўйича 15200 тани ташкил этган. Шунингдек, 6022 нафар жисмоний шахслар ва юридик шахсларнинг вакиллари шахсан прокурорлар, 3911 нафари прокурор ўринбосарлари томонидан қабул қилинди.\nШунингдек, жисмоний ва юридик шахсларнинг вакиллари меҳнат жамоалари ва яшаш жойларида қабул қилиш 5750 нафарни ташкил этган.\nВилоят прокуратураси органлари томонидан фаолиятни тизимли таҳлил қилиб, «Жисмоний ва юридик шахсларнинг мурожаатлари тўғрисида»ги Қонун ижроси юзасидан ўтказилган текширишлар натижасига кўра, 111 та протест келтирилган. Қонун бузилиши ва унга имкон берган шарт-шароитларни бартараф этиш ҳақида 29 та тақдимнома киритилган.\nБундан ташқари, 58 нафар шахслар маъмурий, 59 нафар шахслар интизомий жавобгарликка тортилиб, фуқароларга етказилган 302 миллион 196 минг сўмлик зарарлар ихтиёрий қопланган. 400 миллион 654 минг сўмлик етказилган зарарларни ундириш борасида судларга 78 та даъво аризалари киритилган. Қўпол қонунбузилиши ҳолатлари юзасидан 23 та жиноят ишлари қўзғатилган.\nСамарқанд вилояти прокурорининг ўринбосари.\nТеглар: вилоят прокуроратураси\nҲавонинг кескин совиши натижасида коронавирус янада авж олиши мумкинми?


27 феврал 2021, Тошкент вақти: 15:29\nШу йилнинг январида Россиянинг Нижневартовск шаҳрида банкни ўйинчоқ пистолет билан урмоқчи бўлган 24 яшар ўзбекистонлик меҳнат муҳожири суднинг 20 ноябрдаги қарори билан 8 йилу 10 ойлик қамоқ жазосига маҳкум этилди.\nНижневартовск прокуратурасига кўра, ўзбекистонлик бу йигит ўз босқинчилигини ишга жойлашиш учун пул зарур бўлгани билан изоҳлаган.\nНижневартовск шаҳар суди ҳукми билан Ўзбекистон фуқароси, 24 яшар йигит умрининг 8 йилу 10 ойини қаттиқ режимли колонияда ўтказади.\nЖорий йилнинг 20 ноябрь куни шаҳар суди чиқарган ҳукмга кўра, бу йигит Россия Федерацияси Жиноят Кодексининг 162- моддаси, 4- қисми “б” банди (Ўта катта миқдорда содир этилган босқинчилик ҳужуми) билан айбдор деб топилган.\nЖиноят қидирув ишларини олиб борган Югра полицияси бошқармасига кўра, ҳодиса 2019 йилнинг январида Нижневартовскнинг Чапаев кўчасида жойлашган “Алфа-банк”да содир бўлган.\n- 26 январь куни банк бўлимига боши шарф билан ўралган, орқасида рюкзаги бор қора кийимдаги шахс кириб, ходимлардан пул талаб қилган. Унинг қўлида пистолетга ўхшаган нарса бўлган. У бир неча марта “Пул қани?”, деб сўраган, - деди ХМАО-Югра Ички ишлар бошқармаси матбуот хизмати бошлиғи Ольга Абмайкина.\nБироқ, банк ходимаси жиноятчига пул сақланадиган хонага киришга бу ердагилардан ҳеч кимнинг рухсати йўқлигини билдиргач, у банкдан чиқиб кетган.\nСудга айблов хулосасини тақдим этган Ханти-Мансийск мухтор округи-Югра прокуратурасининг Озодликка берган тушунтиришига қараганда, ўша куни кассада 3 миллион рубль, 12,5 минг АҚШ доллари ва 13 минг евро миқдорида пул бўлган.\n- У банкдан чиқиб кетганидан кейин тўғри уйига борган. Олиб борилган жиноят-қидирув амалиёти натижасида у ижарада турган квартирасида полиция ходимлари томонидан ҳибсга олинган. Жиноятчи 24 ёшда, Ўзбекистон гражданлигига эга экани, Ханти-Мансийск мухтор округининг Нижневартовск шаҳрида ёш боласи ва хотини билан бирмунча вақтдан бери яшаб келгани аниқланган, деди Озодлик саволларига жавоб берган Дарья Зоричева, округ прокурори катта ёрдамчиси.\nПрокуратура ходимаси суд қарори ҳозирча кучга кирмагани боис ўзбекистонликнинг исмини ошкор этмасликни сўради.\nБу жиноятга қўл уриши сабабларига тўхталар экан, Дарья Зоричева У. исмли бу муҳожир йигит пулга жуда муҳтож бўлиб қолгани боис банк ўмармоқчи бўлганини суд маҳалида билдирганини айтди.\n- Судда берган кўрсатмасига кўра, унга атиги 50 минг зарур бўлган экан. У маҳаллий озиқ-овқат ишлаб чиқарувчи компанияга вақтинчалик ишга жойлашгани маълум бўлди. Судда у пул унга Ўзбекистонга кетишга керак бўлгани, бир неча кун олдин ишга жойлашгани ва санитар китобчасини тайёрлаш учун, бошқа масалалар учун маблағ зарур бўлганини айтган. Суд бу важларни жиддий қабул қилмади, аммо суд ҳукмида у жиноятга “пул маблағи етишмаслиги, моддий қийинчилик” туфайли қўл урганини қайд этди, - деди прокуратура вакиласи.\nДарья Зоричева ўзбек муҳожири судда ўз айбига тўлиқ иқрор бўлди ва ноиложликдан банкка ўйинчоқ пистолет кўтариб борганини тасдиқлади, деди.


ЎзА - Чироғи сўнмайдиган юрт...\n24.07.2018 14:05 Чоп этиш версияси\nЧироғи сўнмайдиган юрт...\nБир неча йиллар аввал ҳамманинг, айниқса, олис вилоятларда истиқомат қилаётганларнинг юрагини бир дард кемирарди. Қайси асрда яшаяпмиз? Нега дунёни чароғон айлаган электр энергияси қишлоқларга деярли етиб бормай қолди?\nСаволларга узоқ жавоб изланди. Ҳеч ким айбдор эмас, ҳамма айб... электрда (ўйноқи бўлиб қолганида...) Бунақанги ўйноқилик кўпчиликнинг асабини бузиб, эсини кетказаёзди. Олис қишлоқлардан пойтахти азимга қанот қоққан, юрак қонида битилган мактублар, қалб ўртанишлари архивлардан жой эгаллади. Ҳисоботларда номигагина эсга олинди. Жавоб берувчиларнинг айтар сўзи йўқ. “Ҳаммаси яхши бўлади, ҳаракат қилаяпмиз”дан нарига ўтилмади. Йилларга сочилган азоблар оҳига қайдлар рўйхатидан ҳам ўрин тегмай қолди. Шунда уйғониш рўй берди. Мудроқ кўзлар очила бошлади. Келажакда эмас, бугун яхши бўлиши керак, деган гаплар кўнгилларга осойишлик эпкинини олиб келди. Давлат идоралари ким учун ишлаши кераклиги уқтирилгач, дўппини олиб қўйиб, ўйлашга киришилди. Қандай йўл тутмоқ лозим?!\nУмидсизлик ўрнини эгаллаган ҳайрат...\nЮракларни зада қилган, йиғилиб қолган турли муаммолар секин-аста жўяли ечим топа бошлади. Кўкрагини шамолга тутаётганлар шодлигининг эса чеки йўқ. Халқ дарди билан яшаётган давлат раҳбари одамларни яхши яшашга ундай бошлади. "Ҳар бир оила – тадбиркор" дастури кўплаб хонадонларга қувонч олиб кирди. Мақсади аниқ, тадбирли кишиларга муносиб рағбат кўрсатилаётгани жамият ривожини яна бир карра жадаллатгани аниқ.\nАйниқса, "Yoshlar – kelajagimiz" Давлат дастури ёш авлод учун имконият сарчашмаси бўлди, десак муболаға бўлмайди. Бу билан юртимиздаги барча тоифадаги ёшлар эътиборга олина бошлади. Уларни ўйлантираётган муаммолар, чигал масалалар бирин-кетин бартараф қилинди. Вилоят раҳбарлари ҳафтада бир кун ёшлар билан ишлашга енг шимариб киришди.\n“Обод қишлоқ” ва "Обод маҳалла" дастурлари жорий этила бошлагач ўзгаришлар, чин маънодаги янгиланишлар тушда эмас, ўнгда кечаётгани ҳали-ҳануз кўпчиликни гангитиб келмоқда.\nПрезидентимизнинг “Ўзбекистон Республикасида атом энергетикасини ривожлантириш чора-тадбирлари тўғрисида”ги фармонини жамоатчилигимиз илиқ қарши олди. Ахир электр энергияси таъминотининг узлуксизлигини таъминлаш ғоят муҳим экани ҳеч кимга сир эмас. Фармонда қайд этилганидек, мамлакатда мавжуд ишлаб чиқариш қувватларини кенгайтириш ва янгиларини ташкил этишга қаратилган фаол инвестиция сиёсати, шунингдек, аҳолининг ҳаёт даражаси ва сифатини яхшилаш бўйича амалга оширилаётган кенг кўламли ишлар йилдан-йилга эҳтиёж ортиб бораётган энергия ресурсларини ишончли манбалар билан таъминлашни талаб қилмоқда.\nЎзгаришлар, янгиланишлар ясаш учун катта тўсиқларни босиб ўтишига тўғри келади. Ўтмишдан маълумки, янгилик бирданига қабул қилинавермаган. Эътироз билдирувчилар, ёқловчилар ва бетарафлар бўлган, бўлади ҳам. Хорижда юртимизда кечаётган улкан эврилишларни "синчковлик" билан кузатиб турганлар айёрона қарашларни тарқатишга, бошқалар эътиборини ҳам шунга қаратишга уринади. Тинчлик ва осойишталикка хизмат қилишга қаратилган йирик лойиҳаларимизни ҳам ҳамма бирдек хуш қарши олмаслиги тайин.\nШу элда яшаётган, яхши-ёмон кунларни бошидан ўтказиб келаётган халқимиз бу ўзгаришлардан мамнунлигини яширмаяпти.\n– Бу олам-жаҳон ўзгаришларга дастмоя бўлади. Янгиланишларнинг янги бир босқичини бошлаб беради. Давлатимиз раҳбарининг “Ўзбекистон Республикасида атом энергетикасини ривожлантириш чора-тадбирлари тўғрисида”ги фармони кўз кўриб қулоқ эшитмаган ихтироларга, оламшумул тараққиётга асос бўлиб хизмат қилади, – дейди хоразмлик Марғуба Ражабова. – Бугун ҳеч нарсани ортга суриб, сусткашлик қилиб бўлмайди. Бундай силлиқ йўл танланса келажак авлод олдида жавобгар бўлишимиз муқаррар. Шундай экан, ким нима дейишидан қатъи назар, биз Президентимизнинг ўз вақтидан кечиктирмай олиб бораётган одилона сиёсатини ҳамиша қўллаб-қувватлаймиз. У кишига елкадош бўлишга астойдил ҳаракат қиламиз.\nСен ёнмасанг, мен ёнмасам...\nАбитуриент Ҳумоюн Эргашев талаба бўлиш ниятида. У кўп вақтини мутолаага бағишлайди. Мақсади – келгусида атом энергетикаси бўйича илмий иш ёзиш. Шунданми, у Президентимизнинг фармонини олқишламоқда. “Бу ҳужжат мисли кўрилмаган янгиланишларга замин яратади”, дейди ўзининг келажагига теран нигоҳ ташлаб. Ҳумоюн, юртимизда атом энергетикаси соҳасини ривожлантириш борасида ёш мутахассисларга жиддий эътибор қаратилишидан мамнун эканини таъкидлади.\n– Имтиҳон ўтиб, талаба бўлгач, хорижий тилларни янада мустаҳкамлашга киришаман. Келгусида таҳсилни хорижда давом эттириб, дунёга бўйлай оладиган етук мутахассис бўламан, – дейди у куюнчаклик билан.\nФармонда ҳам мутахассислар масаласига алоҳида эътибор қаратилган: “...талабаларнинг атом энергетикасининг аниқ мутахассисликлари юзасидан хорижий таълим муассасаларида таълим олиши ва стажировка ўташи...” Ҳумоюнга ўхшаган қанчадан-қанча фидойи ёшлар ўз заминининг тинчлиги, халқининг фаровон ҳаёти учун илм излашдек машаққатли, аммо шарафли ишга киришмаган дейсиз?!\nАсрий эврилишларни бир лаҳзада босиб ўтишга шай бугунги замон сергакликни, вақтида тўғри тўхтамга келишни талаб этади. Шу маънода юртимизда атом электр станцияси қурилиши ўзбек халқининг бетимсол ютуғи бўлади. Лойиҳалаштирилаётган АЭСнинг ижобий томонларини санасак, бир неча соат ҳам камлик қилса кераг-ов. Шунинг учун фактлар ва ҳисоб-китобларни мутахассисларга қолдирганча, бундай эзгу ишларимизнинг бардавомлигини тилаб, яна фармонга юзланамиз: “Аҳоли ва мамлакат иқтисодиётининг электр энергиясига бўлган ўсиб бораётган эҳтиёжини қондириш, шунингдек, энергия ҳосил қилувчи қувватларни кўпайтириш ҳисобига энергия билан барқарор таъминлаш, энергетика секторини диверсификация қилиш, атом энергиясидан тинчлик мақсадларида фойдаланиш ва ушбу йўналишларга илғор инновацион технологияларни жорий этиш...” долзарб ва муҳимдир.


Бензиннинг нархи: арзонми-қиммат? Бизда ва чет...\n24.02.2018 19:00 0 2242\nФото: «Actual Today»\nДунё бўйича бензиннинг ўртача нархи $1,16 доллар. «Global Petrol Prices» маълумотларига қарайдиган бўлсак, дунё мамлакатларида унинг нархи кескин тафовут қилади. Бой мамлакатларда бензин нархи юқори, камбағал давлатларда ва ўзи нефтни экспорт қилувчи мамлакатларда унга нисбатан паст нарх қўйилади. Ягона истисно — АҚШ, иқтисодиёти юқори ривожланган, аммо бензин нархи арзон. Турли нархларнинг шаклланиши турлича солиқ ва субсидияларнинг мавжудлиги билан изоҳланади. Ҳамма мамлакатлар халқаро нефть бозоридаги бир хил нархдаги бензинни олиш имкониятига эга, бироқ ҳамма сабаб уларнинг ўзларида амалда бўлган солиқларда. Шунинг учун ҳам бензиннинг нархи ҳамма ерда ҳар хил.\nКейин Ўзбекистонда бензин нархи сезиларди равишда кўтарилди, аммо жаҳондаги ўртача нарх биздагидан юқори.\n*Эслатма: энг юқори тоифага мансуб бензин нархлари ҳисобга олинган.\nинфографика бензин нархи\nИқтисодиёт 30/07, 12:38


БЕШ ЙИЛЛИКНИНГ УЛУҒВОР ДОВОНЛАРИ — Ishonch Gazetasi\nБЕШ ЙИЛЛИКНИНГ УЛУҒВОР ДОВОНЛАРИ\nТемирйўлчилар ва транспорт қурувчилари касаба уюшмасининг қурултойида сарҳисоб этилди\nМамлакатимизда темир йўллар жаҳон талаблари даражасида ривожланиб бормоқда. Ягона миллий темир йўл тизими барпо этилгани бунинг яққол исботидир. Бугунги кунда ватанимиз пўлат магистралининг умумий узунлиги қарийб 7500 километрдан ошди. 2500 километр йўллар қайта тикланди, қарийб 3 минг километрга яқин темир йўл электрлаштирилди. Локомотив хўжалиги тубдан янгиланди. 2017-2019 йиллар мобайнида 2 та янги замонавий вокзал қурилди, 3 таси эса қайта таъмирланди.\nТошкент шаҳрида дунёнинг ривожланган давлатларидан қолишмайдиган замонавий метрополитен тизимини ривожлантириш борасида кенг қамровли ишлар амалга оширилмоқда. Бир қанча замонавий, жаҳон андазаларини ўзида мужассам этган кўприк ва йўл ўтказгичлар барпо этилди. Бундай ютуқлар замирида тизимда меҳнат қилаётган ишчи-ходимларнинг ижтимоий-иқтисодий, ҳуқуқий манфаатлари ҳимояси мустаҳкам йўлга қўйилгани ҳам бор гап. Темирйўлчилар ва транспорт қурувчилари касаба уюшмасининг қурултойида сўнги беш йилда амалга оширилган ишлар сарҳисоби бу ҳақиқатни яна бир бор исботлади.\nРеспублика кенгаши ҳисобот даврида белгилаб олинган устувор йўналишлар асосида фаолият юритди. Раёсат йиғилишларида иш ҳақидан муддати ўтган қарздорликни бартараф этиш, бандликка кўмаклашиш, меҳнатни муҳофаза қилиш, ходимлар ва уларнинг оила аъзоларини соғломлаштириш, маданий-маърифий ва спорт тадбирларини ташкил этиш, туризмни ривожлантириш, жамоа шартномалари мажбуриятларининг бажарилиши ва бошқа муҳим масалалар мунтазам муҳокама этилиб, тегишли қарорлар қабул қилинди.\nҲисобот даврида ходимларнинг меҳнат ҳуқуқларига риоя этилиши устидан жамоатчилик назоратини олиб бориш касаба уюшмалари фаолиятининг асосий йўналишларидан бири бўлгани қайд этилди.\nРеспублика кенгашида ходимларнинг меҳнат ҳуқуқлари билан боғлиқ\n46 минг 184 та\nёзма ва оғзаки аризалари кўриб чиқилди, ташкилотларда жамоа шартномалари мажбуриятлари бажарилишига доир ишлар аҳволи ўрганилди.\nБандликни таъминлашда иштирок этиш, бандлик ҳолати устидан жамоатчилик назоратини ташкил қилиш ҳисобот даврида касаба уюшмаларининг доимий диққат марказида бўлди.\nКасаначилар учун қулай, хавфсиз меҳнат шароитларининг яратилиши, улар меҳнатига муносиб ҳақ тўлаш, жамоа шартномаларида белгиланган имтиёз ва кафолатлардан фойдаланиш, меҳнат муносабатларининг расмийлаштирилиши каби йўналишларда жамоатчилик назорати амалга оширилмоқда. Бугунги кунга тармоқда касаначилар сони 396 нафарга етди.\nҲисобот даврида жамоа шартномалари орқали ўрта ҳисобда бир нафар ходимга сарфланган маблағ миқдори икки ярим баробарга ошди.\nЙил дастурлари доирасида жамоа шартномалари ва келишувлари орқали 30 минг 361 нафар касаба уюшма аъзосига 10 миллиард 809 миллион сўмлик ижтимоий кўмак берилди.\nТармоқ касаба уюшмаси Республика кенгашининг ёшларга оид сиёсатини амалга оширишга қаратилган қўшимча чора-тадбирлар дастурида белгиланган вазифалар бўйича 195 нафар ёш ишчи-ходимга Республика кенгаши ҳисобидан 83 миллион сўмдан ортиқ моддий ёрдам ажратилди. Тошкент темирйўл муҳандислари институтида таҳсил олаётган 40 нафар талабага ижтимоий ҳимояга муҳтож, иқтидорли талабаларни қўллаб-қувватлаш мақсадида таъсис этилган «Касаба уюшмалари стипендияси» берилди. Ёш ходимларнинг 8 минг 750 нафари меҳнат жараёнига кўникиб кетиши учун «Устоз-шогирд» анъанаси асосида малакали мутахассисларга бириктирилди.\nХотин-қизларни қўллаб-қувватлаш ва оила институтини мустаҳкамлаш бўйича долзарб мавзуларда 830 та корхона-ташкилотда тадбирлар ташкил этилди.\nХалқаро ташкилотлар ва хорижий касаба уюшмалари марказлари билан ҳамкорликни йўлга қўйиш ва ривожлантириб бориш масаласига ҳам алоҳида эътибор қаратилди. Жумладан, Республика кенгаши таклифига биноан ўтган йилнинг ноябрида Тошкент шаҳрида Халқаро темирйўлчилар касаба уюшмалари конфедерацияси кенгашининг эллик еттинчи йиғилиши бўлиб ўтди. Кенгаш аъзолари, делегациялар, конфедерация кенгаши Бош котиби иштирок этган анжуманда «Ўзбекистон темир йўллари» акциядорлик жамияти ва тармоқ касаба уюшмасининг ишчи-ходимлар ижтимоий-иқтисодий манфаатларини ҳимоя қилиш, уларга қулай, хавфсиз меҳнат шароитларини яратиш борасидаги фаолияти, темир йўл транспортини ривожлантириш борасидаги ишларига юқори баҳо берилди.\nХодимлар ва улар оила аъзоларини соғломлаштириш борасидаги ишлар тизимли равишда давом эттирилиб, тизимдаги санаторий ва дам олиш уйларида дам олиш учун 5 минг 747 та имтиёзли йўлланма ажратилди. Бунинг учун 5 миллиард сўмдан ортиқ маблағ йўналтирилди. 403 нафар ходим бепул йўлланма асосида ўз саломатликларини тиклади. Ялта ва Кисловодск шаҳарларида жойлашган санаторийларда 68 нафар ходим соғломлаштирилди.\nЁз мавсумларида тармоқ бўйича 7 та оромгоҳда 30 минг нафардан ортиқ бола мароқли дам олди. Жумладан, ҳар мавсумда Қорақалпоғистон Республикаси ва Хоразм вилоятининг чекка ҳудудларида истиқомат қилувчи кам таъминланган оилаларнинг 1498 нафар фарзанди Тошкент вилояти ҳудудидаги «Қибрай» оромгоҳида бепул соғломлаштирилди.\nҲисобот даврида маданий-маърифий ва спортга бағишланган тадбирлар юзасидан ҳам муайян ишлар амалга оширилди. Ходимларнинг концерт, театр, музей ва кўргазмаларга оилавий ташрифини ташкил этиш орқали маданий ҳордиқ чиқариши таъминланди. Мамлакатимизнинг қадимий ва диққатга сазовор жойларига 15 минг нафар ёш оила ва талабалар учун саёҳатлар уюштирилиб, касаба уюшма ташкилотлари маблағлари ҳисобидан 4 миллиард сўм маблағ сарфланди.\n2017 йилдан бошлаб футбол бўйича мунтазам равишда «Ўзбекистон темирйўлчилари ва транспорт қурувчилари касаба уюшмаси Республика кенгаши кубоги» мусобақаси ўтказилмоқда. Шу билан бирга, ишчи-ходимларга моддий ёрдам кўрсатиш ва касаба уюшма фаолларини рағбатлантириш ишлари мунтазам равишда давом эттирилди.\nАмалга оширилаётган ишлар самараси тизимда ишлаётган кадрларнинг билим даражаси, тажрибаси, ташаббускорлигига бевосита боғлиқ.\nТармоқ касаба уюшмасида кадрларни танлаш, жой-жойига қўйиш, маънавияти, салоҳиятига хизмат қиладиган мукаммал тизимни шакллантиришга катта эътибор қаратиб келиняпти. Чунки кадрлар жамиятни ҳаракатга келтиради, унинг ижтимоий-иқтисодий, маънавий ҳаётини жонлантиради. Тармоқда сидқидилдан меҳнат қилган ана шундай ходимлар бугунги кунда ҳокимликлар ва турли нуфузли ташкилотларда фаолият юритмоқда.\nҚурултойда делегатлар ҳам сўзга чиқиб, ҳисобот даврида амалга оширилган ишларга атрофлича тўхталишди. Тармоқ касаба уюшмасининг ҳисобот давридаги фаолиятига ижобий баҳо берилди.\nТармоқ ходимлари касаба уюшмаси Республика кенгаши раислигига Қутлимурот Собиров қайта сайланди.\nСуронли йиллар хотиралари\n«Адолат» СДП депутатликка номзодларнинг плакатларидаги техник хатоликлар бўйича…


07 июл 2022, Тошкент вақти: 16:45\nМарҳум Ислом Каримовнинг хотини Татьяна Каримова ва Лола Каримова Ислом Каримов дафн маросимида.\n19 октябрь куни Озодлик сайтида чоп этилган “Лола Каримова Ғарб матбуотига "ҳуқуқий чоралар" билан таҳдид қилмоқда” деб номланган мақолага Лола Каримова ва Тимур Тиллаевнинг АҚШдаги адвокати Mark F.Raymond томонидан 30 октябрь куни Озодликнинг ҳуқуқий масалалар бўйича маслаҳатчиси Ben Herman (Бен Ҳерман) номига ëзилган мактуб-муносабат юборилди.\nАдвокат сўровига кўра¸ Озодлик бу мактуб таржимасини тўлиғича чоп этмоқда.\nБиз сизга яна бир бор Озодлик радиосининг мижозларимизга нисбатан нохолислигини кўрсатувчи яна бир мақола муносабати билан ëзмоқдамиз. 19 октябрь куни Озодлик радиоси Интернетда “Лола Каримова Ғарб матбуотига "ҳуқуқий чоралар" билан таҳдид қилмоқда” деб номланган мақола эълон қилди. Бу мақола ҳам яна бир бор тадқиқ қилинмаган туҳмат ва ғийбатлар билан тўла ва мавзу юзасидан мувозанатли муносабатдан холидир.\nМасалан¸ мақоланинг "Ҳужжатлар 100 фоиз ҳақиқий!" деб номланган бўлимида журналист Yann Philippin (Лола Каримова ва Тимур Тиллаевларнинг оффшордаги ширкат ва банк ҳисоблари ҳақида 13 октябрь куни эълон қилинган журналистик суриштирув муаллифи¸ Франциядаги Mediapart ҳафталиги мухбири – таҳр.) дан узундан-узун иқтибос келтиради. Бу иқтибосда Yann Philippin ўз мақоласига асос бўлган манба ва ҳужжатлар ишончлилигига “шубҳаси йўқ”лигини иддао қилади. Озодлик мақоласи Philippinнинг асоссиз хулосаларини¸ у тилга олган манба ëхуд ҳужжатларни мустақил тафтиш қилмай туриб¸ чоп этади. Амалда эса¸ Yann Philippin таянган манба жаноб Тиллаев бизнесининг аламзада собиқ консультанти ва унинг жаноб Тиллаев ва унинг ширкатларига нисбатан қилган айни айбловлари Дубай суди томонидан асоссиз деб топилган. Агар Озодлик радиосида ҳалол ва мувозанатли мақола ëзиш нияти бўлганда эди¸ собиқ консультант томонидан тўқилиб¸ Yann Philippin томонидан такрорланган сохтакорликлар устида ўз суриштирувини ўтказган бўларди.\nБундан ташқари¸ Mediapart мақоласи таянган манба ва ҳужжатларни савол остига олганимизни била туриб¸ (мақолада жаноб Philippinдан келтирилган иқтибосда унинг манбаси ишончлилигини шубҳа остига олганимиз айтилади) Озодлик радиоси биздан бу манбани очиқлашнигина сўраб¸ бизга манбанинг мутлақ ишончсизлигини намойиш қилиш имконини бермади.\nОзодлик радиоси мақоласи қарийб тўлиғича Mediapart мақоласига асосланиб¸ ундан мўл-кўл иқтибослар келтирса-да¸ Озодлик оригинал мақолада кўтарилган ҳар бир жиҳатга бирма-бир берилган инкорларимизни ўз мақоласига қўшмайди¸ бунинг ўрнига судга бериш ҳақида “ғазабнок” таҳдид қилганимиз ҳақидаги кичик эътирозни танлайди¸ холос. Албатта¸ ҳар қандай адвокатнинг ўз мижозлари ҳақидаги асоссиз ва туҳмат мақолаларга нисбатан барча ҳуқуқий чораларни ишга солиш билан жавоб қайтариши на “ғазабнок” ва на ноодатийдир. Бу шунчаки факт¸ холос. Бундан ҳам ëмонроғи¸ Mediapart ўз мақоласига қилинган асоссиз айбловларга нисбатан бизнинг узун жавобимизга линк берган бўлса¸ Озодлик радиоси мақоласи бизнинг оригинал мақолага берган жавобимизни эътиборсиз қолдиради.\nЭнг камида¸ Озодлик радиоси ўзининг туҳмат мақоласига жавобимизни қуйидагича чоп этишини кутамиз:\nОзодлик радиосининг Mediapartнинг жаноб ва хоним Тиллаев(а)лар ҳақидаги мақоласи ҳақидаги мақоласи жаноб Тиллаев ширкатининг аламзада ва ўзини дискредитация қилган собиқ консультанти томонидан тузилган асоссиз айбловлар билан тўлдирилган. Афсусларким¸ на Mediapart ва на Озодлик радиоси ўзини ëмон актëр учун кўр-кўрона минбар бўлишдан тия олди ва бунинг ўрнига нотўғри маълумот¸ ғийбат ва туҳматга асосланган мақола чоп қилишни афзал билди. Жаноб ва хоним Тиллаев(а)лар мақоладаги кўплаб асоссиз ва шиширилган иддаоларни қатъиян инкор қилади.\nМақолада тилга олинган Scottish Limited Liability компанияларига келадиган бўлсак¸ на жаноб Тиллаев ва на хоним Тиллаева бу ширкатлардан бирортасининг эгаси эмас ва бу ширкатларнинг ички ишлашига оид бирор маълумотга эга эмас.\nМақолада SecurTrade молияси ҳақида келтирилган фикр ва хулосалар мутлақ нотўғри. Ширкатнинг молиявий ҳужжатлари унинг сотиб олаëтган товарлари¸ харажати¸ қарз ва даромадини акс эттиради ва уларнинг ҳаммаси рисоладагидай. Бундан ташқари¸ Дубай маҳкамаси чиқарган қарорда уларнинг қонунийлиги¸ ҳақиқий товарларнинг легал олди-бердиси экани тасдиқланди ва бунинг акси бўлган айбловлар рад этилди¸ инкор қилинди. Бу ширкат бир йилда минглаб олди-берди қилади. Ширкатнинг сохталаштирилмаган ҳақиқий ҳужжатлари ҳам бу ўтказмаларнинг исталганида хато борлигини кўрсатиши мумкин¸биз бирор ширкатнинг 100 фоиз хатодан холи эмаслигини тан оламиз ва бу ширкатнинг ҳам бундай хатоликда мустасно эмаслигини эътироф этамиз. Ширкат қонуний бизнес¸ ниҳоятда катта миқдордаги ўтказмаларга аралашган ва учинчи томон тарафидан мунтазам текширув ва аудитдан ўтказилади ва уларнинг ҳаммасидан рисоладагидай ўтган.\nБизнес учун таъсис этилган бундай тизим тури инсофсиз ва номақбул сабаблар эмас¸ балки соғлом¸ ақлли ва қонуний бўлгани учун дунë бўйлаб кенг тарқалган. Жаноб Тиллаевнинг бизнес структураси унинг ҳуқуқий ва молиявий маслаҳатчилари томонидан берилган тавсиялар асосида ташкил этилган ва улар жаноб Тиллаев билан ҳамкорлик қиладиган банк ва компаниялар томонидан кенг кўламли текширувлардан ўтган ва структуранинг қонунийлиги¸ хусусан¸ уларга учинчи қўл олувчилар/сўнгги мижозларга жаноб Тиллаевнинг бевосита ëки билвосита эгалик қилмаслиги тасдиқланган. Бир қатор мустақил ва юқори даражада регуляция қилинган учинчи томон жаноб Тиллаев ва унинг бизнеси устида кенг кўламли текширувлар ўтказди ва бу бизнес фаолиятининг рисоладагидай¸ барча қонунларга мос экани ҳақида хулоса чиқарди.\nИлтимос¸ туҳмат мақолага жавобимизнинг тўлиқ чоп этилишини тасдиқланг.


Эҳтиёт бўлинг: Android’ни «ўлдирувчи» обойлар тарқалди! (+«жонли» видео) - Terabayt.Uz\nҚурилмаларнинг иш фаолиятини бузувчи «матнли бомба»лар – муайян белгилар тизмалари ҳақида ёзганмиз. Энди эса ана шундай зиёнкор расмлар ҳам пайдо бўлган.\nИнтернетда тарқалган айрим янги суратларни Android-смартфонларга обой тарзида ўрнатса, қурилма чексиз ўичиб-ёниш ҳолатига тушиб қоляпти. Бу муаммони фақатгина смартфон созламаларини дастлабки ҳолатига қайтариш йўли билан ҳал этишяпти, бунда эса ундаги барча маълумотлар йўқолиб кетади.\nМазкур муаммо ҳақида Android Authority, 9to5google, Engadget каби бир нечта нашрлар ёзишмоқда. Қуйида эса ушбу жараёнга ўзингиз гувоҳ бўлишингиз мумкин:\nИнтернет фойдаланувчиларининг хабарларига кўра, ушбу хатолик Google Pixel, Nokia, Samsung, Xiaomi, OnePlus ва бошқа кўплаб компанияларнинг гаджетларида кузатилмоқда.\nЎҚИНГ: Samsung смартфонларига номаълум «касаллик» тушди – янгиланишларни ўчириб қўйинг!\nТаниқли инсайдер Ice Universe эса ушбу муаммога Samsung эътибор қаратгани ва ўз смартфонларининг навбатдаги янгиланишида буни бартараф этишини айтган:\nБундан кейин Android-смартфонларга зиён етказувчи шу каби суратлар кўпайиши мумкин. Шу сабабли бирор обой, заставка, дастур ёки бошқа нарсаларни фақат ишончли манбалардан олиб ўрнатишни тавсия этишмоқда.\n#Google Pixel #Nokia #OnePlus #Samsung #Xiaomi #Android смартфон


КЎНГИЛ БИТИКЛАРИДА ҲАЁТ ДАРСИ\n«Одатда, кундалик дафтардаги битиклар ҳаммага ҳам ошкор этилавермайди. Лекин шундай ёруғ, ўлмас хотиралар ҳам борки, уларни эл-улус билан баҳам кўрсангиз, қалбингиз таскин топади, кўнгил хотиржам бўлади...»\nТаниқли журналист ва шоир, Ўзбекистон Республикасида хизмат кўрсатган журналист Норқобил Жалил кундалик дафтаридаги «ёруғ, ўлмас хотираларни эл-улус билан баҳам» кўрди. Йиллар давомида қоралаб юрган кундалигининг энг сара, таъсирчан саҳифалари жамланиб, «Кўнгилдан кўчирмалар» номи остида салмоқли китоб бўлиб нашр этилди.\n«Хотира-ёдномалар дарёсига ғарқ бўлишнинг ўзига хос сеҳри, шукуҳи бўлади – муаллифни изтиробга солган армонлар, таассуфлар ўқувчи кўнглига кўчиб ўтади...» деб ёзади китоб сўзбошисида таниқли ёзувчи, журналист ва олим Хуршид Дўстмуҳаммад. Китобни варақлаб бу гапларнинг нечоғлик ҳақиқат эканига гувоҳ бўласиз. Китобдан муаллифнинг ўттиз йилдан ортиқ вақт давомидаги кўрган-кечирганлари: бошдан ўтказган аламли ва қувончли кунлари, ўзи шоҳид бўлган таъсирли воқеалар, учрашган инсонлари, устозлари, замондошлари ҳақидаги қайдлари ўрин олган.\nАйниқса, муаллифнинг узоқ йиллик журналистик фаолияти мобайнида гоҳ касб тақозоси билан, баъзан ўзининг қизиқувчан-одамшавандалиги юзасидан, дам шоиртабиатлилиги туфайли қанчадан-қанча инсонлар ҳақида ёзганлари ўқувчи қалбида албатта из қолдиради. Муаллиф ҳар бир инсонни шунчаки таъриф-тавсиф қилиб ўтмайди. Уларнинг ҳар биридан ўзи учун бир дарс – маънавий сабоқ олади. Бу сабоқларда нафақат муаллиф, балки китобни ўқиган ҳар бир инсон учун ҳаётий хулосалар бор.\nБир қарашда китобда қаламга олинган хотиралар ҳамманинг ҳаётида учраши мумкин бўлган одатий ҳодисаларга ўхшайди. Аммо бу бир қарашда, холос... Мисол учун муаллиф ҳаётида учраган инсонлардан бири Бобожон бобо шундай фикрлайди: «Дори-дармон бериб, ухлатаман бу чолни деб ўйлаяпсан-да, қайда, бу кўзларга тупроқ тўлсагина китоб ўқишдан тўхтайди, қизим. Бир кун дейсанми? Ярим соатни айт, ўқимасам ўлиб қоламан...»\nҲаётда бу каби фикрлайдиган, шунга аввало, ўзи амал қиладиган, шу асосда яшайдиган мардум ҳар қадамда дуч келавермайди. Муаллиф бундан моҳирона фойдаланган. Маънавияти бой, иши ва амали бир ҳазрати инсонни оммага таништиришни истаган ва мақсадига етган.\nКитоб шу турда ёзилган бошқа хотира-асарлардан анча фарқ қилади. Унда фақатгина кундаликдаги битиклар эмас, кези келганда шу битикларнинг юзага келишига сабаб бўлган ҳолатлар, улар билан боғлиқ ижод намуналари: суҳбатлар, эсселар, мақолалар ҳам ўрин олган. Турли йилларда бир қатор муассасаларда фаолият юритган журналиснинг уй, оила, қавм-қариндошлар, ишхона ва ҳамкасблар, устозлар, ижодий сафарлар, сиҳатгоҳлар, қабристон... каби кўплаб манзил-маконларда кечган воқеалар атрофидаги ўй-хаёл, кечинмаларига гувоҳ бўламиз.\nШулар орасида оилада кечган нозик бир муносабат эътиборни тортади. Уйига совчи келган ота қизининг бу борадаги раъйини у билан очиқ-ошкор муҳокама қилмайди. Лекин қизнинг муносабатини билмаслик, ота-онанинг ўзича йўл тутиши ҳам баъзида қизнинг ҳуқуқини поймол қилиши мумкин. Бундай пайтларда қизининг кўнглига қўл солиб кўрадиган асосий инсон – онага эса, қиз учун ҳамишаги эркаликларига нишон бўладиган бир инсон сифатида қаралади. Қиз бу масалада ҳам онасига эркалик қилиб, унинг раъйини қайтариши турган гап. Отанинг эса, йўриғи бошқа. Шу кезда ота ўзига хос миллийлигимиз, ота ва фарзанд орасидаги андишани маҳкам тутганча янгича йўл тутади: қизига телефонхат жўнатади. Бу билан қиз отанинг олдида нозик мавзуда суҳбатлашиб, ноқулай ҳолатга тушиб қолишдан сақланади. Бу ҳам оиладаги миллий тутумларни тартибга солишда замонавий ускуналардан ижодий фойдаланишнинг бир йўли-да.\nЭсдаликларда Омон Матжон, Аҳмад Аъзам, Матназар Абдулҳаким, Тоғай Мурод, Шавкат Раҳмон, Муҳаммад Юсуф, Мирзо Кенжабек каби ижодкорлар, уларнинг ижодий лабораторияси, ҳаётларида кечган, ҳали кўпчиликка маълум бўлмаган айрим воқеа-ҳодисаларнинг ҳам муаллиф иштироки билан боғлиқ бир қанча жиҳатлари келтириб ўтилган. Эл суйган, машҳур инсонларнинг ҳаётдаги асл инсоний қиёфасини кўрсатувчи бири-биридан муҳим гурунглар, хотиралар ёзиб олинган. Булар ўқувчи ўша машҳур инсонлар ҳақидаги биографик маълумотларни янада бойитишга асқатади.\nТуғилиш – фаолият – ўлим. Китобдаги барча хотираларни бир жойга жамлаб, ўзаро боғлаб турган ип муаллиф воқеаларни ана шу уч нуқта атрофида жамлагани бўлса керак. Тўғри, китобда келтирилган хотиралар айрим хронологик изоҳларни истисно этганда бирон шаклда таснифланмаган. Китобда қаламга олинган ёдномаларнинг асосида ётувчи ғоя ҳам шундадир балки.\nМуаллиф «Талабалар шаҳарчаси»нинг қаттиқ нонини бирга татиган, сирдош-синашта жўра»си Шодиёр Тўраев ҳақидаги хотираларини «Ҳаёт дарсин бериб кетди», деб номлагани ҳам бежиз эмас. Китобдаги ҳар бир воқеа, ундаги одамлар ўқувчи-китобхон учун ҳам ўзига хос ҳаёт дарси бўлиши, шубҳасиз.\n✔ 180 🕔 13:50, 25.07.2020


Фарғонада қуёш батареяларида ишлайдиган кўчма светофорлар ўрнатилди – Kommers.uz\nТехнология\t12:10 | 17.2.22\nФарғонада қуёш батареяларида ишлайдиган кўчма светофорлар ўрнатилди\nВилоятда 2022 йил якунига қадар 462 та таълим муассасалари олдига нотеккисликлар ўрнатиш режалаштирилган.\nБугунги кунга қадар Фарғона вилоятида янги қурилган умумтаълим мактаблари олдига 22 та қуёш панелли светофорлар ўрнатилди. Бу ҳақда Миллий ахборот агентлиги хабар берди.\nҚайд этилишича, вилоятда ўқувчи ёшларнинг хавфсиз ҳаракатланиши учун 125 та таълим муассасалари олдида сунъий нотекисликлар яратилган.\nМаълумот учун, 2021 йилда Фарғона вилоятида содир этилган 1 минг 469 та йўл-транспорт ҳодисаларида 257 нафар фуқаро вафот этган, 1 387 нафар фуқаро турли даражадаги тан жароҳатлари олган. Йўл-транспорт ҳодисаларининг 617 таси пиёдалар, 366 таси болалар, 319 та велосипедчилар иштирокида, 401 таси эса тўқнашув оқибатида содир этилган.


ЎзА - Танзила Норбоева ФҲДЁ тизимининг аввалги фаолиятини танқид қилди\n28.07.2018 13:42 Чоп этиш версияси\nТанзила Норбоева ФҲДЁ тизимининг аввалги фаолиятини танқид қилди\nАввал хабар қилганимиздек, Ўзбекистон Хотин-қизлар қўмитаси томонидан мамлакатимизда хотин-қизларга алоқадор бир қанча масалалар, бу борада амалга оширилаётган ишлар муҳокамасига бағишланган матбуот анжумани ташкил этилган эди.\nЎзбекистон Хотин-қизлар қўмитаси раиси Танзила Норбоева нутқида ФҲДЁ тизимининг аввалги фаолиятини танқид қилди.\n‒ Олдин ФҲДЁ идоралари никоҳдан ўтиш истагини билдирган ёшлар аризасини қабул қилиб, уларни тиббий кўрикдан ўтиб, бир ойдан сўнг келинглар, дерди, шу билан ҳеч кимни иши йўқ. Бориб тиббий кўрикдан ўтганлиги тўғрисидаги маълумотномаларини олиб келгандан сўнг “папка”сига тикиб қўяди, шу билан ўзининг вазифасини бажарди. Ёшларга тўйхонадами ёки ФҲДЁ уйидами, чиройли гапларини айтиб, никоҳ гувоҳномасини топширарди. ФҲДЁ мудирасининг вазифаси шу билан тугар эди. Хотин-қизлар қўмитаси ва ФҲДЁ ходимлари бир-бирини танимайди. Онда-сонда тадбирлардагина салом-алик, жойи келса, бир-бирини менсишмасди ҳам. Лекин бу икки ташкилотнинг мақсади битта-ку! Қани оилавий ажримларнинг олдини олиш бўйича қилинаётган ишлар? Қани ёшларни оилавий ҳаётга тайёрлаш? Фуқаролик ҳолатларини ўз вақтида қайд этиш керак экан, қани уларни биргаликда ҳал этиш? Улар буни ҳеч ҳам қилмаган.\nБиз ҳафталаб, ойлаб туманларни ўргандик, уйма-уй юрдик. Кўпгина маҳаллаларда никоҳи қайд этилмаган оилалар яшамоқда. Улар кўчадан бир-бирини топиб яшамаяпти, биргаликда тўй қилишган. Лекин қонуний никоҳдан ўтиш масаласига эътибор қилмаган. Натижада кўплаб муаммолар юзага келмоқда. Ҳатто 7 ёшли боланинг туғилганлик тўғрисидаги гувоҳномаси йўқлиги ҳолатларига ҳам гувоҳ бўлдик. Оталикни белгилаш, ёлғиз оналар каби масалаларда ҳам муаммолар кўп. Бу борада ким ишлаши керак? Биринчи навбатда, маҳалла, профилактика инспектори, хотин-қизлар билан ишлайдиган мутахассислар. ― деди Танзила Норбоева.\nЭслатиб ўтамиз, Ўзбекистон Республикаси Президентининг “Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида”ги 2018 йил 2 февралдаги Фармонига мувофиқ, Адлия вазирлиги, Хотин-қизлар қўмитаси, Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликларининг 2018 йил 1 апрелдан ФҲДЁ органларини, уларнинг никоҳ муносабатларига оид актларни расмийлаштириш, оила институтини мустаҳкамлаш, оилавий ажрашишларнинг олдини олиш билан боғлиқ бўлган асосий фаолият йўналиши бўйича туман (шаҳар) ҳокимликларига бўйсундириш тўғрисидаги таклифи қабул қилинган эди.


Бузилган меъёр оқибатида дарз кетаётган мезонлар\nИсломий оила исроф ва дабдабага эмас, Пайғамбар соллаллоҳу алайҳи ва салламнинг намунали турмушлари каби камтарлик ва самимият устига қурилади. Ҳозирги кунда рўзғордаги исрофлар оила қурилаётган пайтдаёқ бошланмоқда. Ҳолбуки, Пайғамбаримиз айтганларидай: “Никоҳнинг энг хайрлиси енгил ва оддий бўлганидир”.\nПайғамбар соллаллоҳу алайҳи ва саллам ва асҳобларининг оила ҳаётлари бағоят камтар ва оддий эди. Уларнинг бу оддий ҳаётлари ҳузурсизликка сабаб бўлмади, аксинча, имон ва қаноат ҳузури ичида бахтли яшадилар. Зотан, ҳақиқий бойлик кўнгил тўқлигидир. Ҳадсиз орзу ҳаваслар ортидан елиб югуриш эса инсонларни асосий мақсадларидан чалғитиб, борган сари ўзининг домига тортиб боради.\nТаассуфки, барча инсонларда дунёга майл борлиги шубҳасиз. Муаммо бу орзу ва майлнинг йўқ қилиниши эмас, балки меъёр мезонида жиловлаб туришдир.\nАчинарлиси, бугунги кунда ҳар меҳмондорчиликка янгича қиёфа билан боришни фазилат санаб, бошқаларни ҳам бу маъносиз бир мусобақага тортаётган айрим аёллар айни ҳаракатлари билан Ҳақ ризосига қарши бормоқдалар.\nМусулмон ҳамма нарсадан олдин солиҳ амаллар билан Аллоҳнинг розилигини исташи зарур. Аллоҳ таоло кийим ёки мол-дунёга эмас, қалб ва амалларга қарайди. Инсонларга чиройли кўриниш учун ўзларини ҳар балога ураётганлар Аллоҳ ҳузурига қандай боришни ўйлаб кўрмайдиларми?\nБир тақсимча ёки пиёласига дарз кетса, янгисини олишга шошаётганлар, “бунинг ранги бунга мос келиши шарт”, дея кийимига идиш-товоқ ва уй жиҳозларига урғу бераётганлар, ибодатларга, фарзанд тарбиясига, жамият фаровонлигига айни шу фидокорликни кўрсата олмоқдаларми?\nҚизига сеп тайёрларкан, янги-янги “ҳунар”лар топиб, бозордан бери келмаётганлар қизларининг мустаҳкам имонлари, ибодатлари, тарбиялари, абадий саодатлари учун айни талабчанликни кўрсата оладиларми? Ҳолбуки, авлоддан-авлодга ўтиб, оламларга савлат бағишловчи энг қимматли мерос мол-дунё эмас, тарбия ва ахлоқдир.\nДунёвий даҳмазалар билан андармон бўлиб, охиратни унутсак, ҳолимиз нима кечади?! Тупроқ бўладиган баданларни безаб, абадий яшайдиган руҳларимизга бепарво бўлсак, боқий дунёга қай юз билан борамиз?\nБир қанча мусулмон оилалар гўё жамиятда ҳеч бир фақир йўқдай, имон учун қилинадиган ҳеч бир иш қолмаганидай, исроф ва дабдаба билан ўз сармояларини кўкка совуришаётгани ғоят ачинарлидир. Ҳолбуки, Қуръони каримга қулоқ тутсак, айни муддао бўларди.\n“Қариндошга, мискин ва йўловчига (хайр-эҳсон қилиш билан) ҳақларини адо этинг ва исрофгарчиликка мутлақо йўл қўйманг! Чунки, исрофгарлар шайтонларнинг биродарларидир. Шайтон эса Парвардигорига нисбатан ўта ношукур эди” (Исро сураси, 26–27-оятлар).\nЗотан, исроф ва ҳаром йўлларга пул сарфлашни ташвиқ қиладиган шайтондир. Шайтон васвасасига учадиганлар эса унинг дўстларидир.\nИмом Бухорий номли ТИИ услубчи-мураббийси\nЗилола СУЯРОВА тайёрлади\n2681 марта ўқилди\nДругие материалы в этой категории: « Бевақт пайҳон бўлган жаннат райҳонлари\tАёлнинг маҳрамлари »


«Оғир шароит» баҳонами? — Ishonch Gazetasi\nПойтахтимизнинг Миробод туманидаги умумтаълим мактабларининг ўқув йили очилишига қай даражада тайёр экани билан қизиқдик.\nТуман халқ таълими бўлимининг маънавий-маърифий ишлар бўйича методисти Шоҳида Имомованинг айтишича, туманда 19 та мактаб бўлиб, халқ депутатлари туман кенгаши, санитария-эпидемиологик осойишталик ва жамоат саломатлиги хизмати ходимларидан иборат ишчи гуруҳ ўрганишларидан сўнг 4 та мактаб очилишга тайёр эмас, деб топилган. Қолган мактабларда ҳам ўрганиш даврида айрим камчиликлар аниқланиб, уларни тузатишга муддат берилган. Туман ҳокимлиги 15 та мактабни ўқувчи сонига қараб масофадан туриб ҳарорат ўлчайдиган тепловизорлар, термометорлар, гигеник воситалар, хлор, синф хоналари ва коридорларни дезинфекцияловчи ускуналар билан таъминлаган.\nЎқув йили бошланишидан икки кун олдин тайёргарлик вазияти қандай кечаётгани билан яқиндан танишиш мақсадида тумандаги 125-мактабда бўлдик. Мактаб коридорида болаларни масофа сақлашга огоҳлантирувчи белгилар қўйиб чиқилган, маълум оралиқда ниқобларни алмаштириш вақтлари ёзилган. Синфларда ҳам санитария бурчаги ташкил этилиб, тез-тез қўлни ювиш эслатилган. Ишлатилган ниқобларни ташлаш учун махсус идиш, қўл ювиш учун гел ва антисептик воситалари ҳозирлаб қўйилган. Мабодо, боланинг иссиғи чиқиб, ўзини ёмон ҳис қилса, уни бошқалардан изоляциялаш учун махсус изоляция хонаси ташкил этилган. Ҳар бир синфда қўл ювиш жўмраги ишлаб турибди. Дарвоқе, ушбу мактабда 119 нафар педагог коронавирус учун тест топширган ва ҳеч кимда касаллик аниқланмаган.\n– Маҳаллий кенгаш депутатлари иштирокидаги ишчи гуруҳ келганида изоляция хонасидаги жўмрак ишламаётгани ва кириш эшиги битталиги аниқланган эди, – дейди мактаб директори Нилуфар Ҳожиматова. – Тегишли тавсиялардан кейин кириш эшигини иккита қилдик. Бири бошланғич синфлар, иккинчиси эса юқори синф ўқувчиларига мўлжалланган. Жўмрак ҳам тузатилди. Халқ таълими бўлими ходимлари дезинфекциялаш ва антисептик воситалар, кам таъминланган оила фарзандларига беришимиз учун ниқоблар келтириб беришди. Коридорларимизда ҳам махсус идишларга антисептик геллар қуйиб чиқилган. Захирамизда бир ҳафтага етадиган миқдордаги – 50 литр антисептик гел, хлор, 500 дона ниқоб мавжуд. Бу масалада ҳозирча муаммо йўқ.\nҲар бир ўқитувчи термометр билан таъминланган. Уларнинг айримларини синф раҳбарларининг ўзи, бошқаларини эса ҳомийлар олиб беришган экан.\nБиринчи синфлардан ташқари қолган барча синфларда педагоглар онлайн таълим олаётган ўқувчиларнинг уй вазифаларини текшириши, уларни баҳолаши керак бўлади. Шу боис, биз информатика хонаси, у ерда интернет бор ёки йўқлигини суриштирдик. Мактаб директори бу хонанинг калити информатика ўқитувчисида туришини айтиш билан чекланди. Замонавий русумдаги компьютерлар билан жиҳозланганини, бироқ интернет тезлиги пастлигини таъкидлади. Айтишича, педагоглар онлайн дарсларни текшириш учун ўз телефонларидаги интернетдан фойдаланишар экан. Дарвоқе, биринчи синф ўқувчилари 100 фоиз мактабга қатнаяпти. Муаллимлар эса ўқувчилар орасида масофани сақлаш учун уларни икки навбатга бўлиб ўқитаётган экан. Бу педагогларнинг ўзидан чиққан ташаббус эмиш.\nОна тили, меҳнат, расм каби фанлар вақтинча ўтилмаётгани боис бошланғич синф ўқитувчиларининг дарс соатлари ҳам қисқарган. Бу эса уларнинг маоши миқдорининг камайишига сабаб бўлмоқда. Ажабланарлиси, биринчи синф ўқитувчиларининг масофани сақлаш мақсадида икки навбатда дарс ўтаётгани уларнинг маошига ҳеч қандай таъсир кўрсатмас экан. Икки марта овора бўлаётган педагогларнинг меҳнатини қўшимча рағбатлантиришнинг иложи йўқми? Бу ҳолатни туман халқ таълими бўлими иқтисодчиси «оғир вазиятда ўзаро бир-бирини тушуниш» сифатида баҳолади ва ҳеч қайси ўқитувчи бундан норози эмаслигини маълум қилди.\nШу ўринда ҳақли савол туғилади: «Оғир шароитдамиз» деб ўтилмаётган дарсларга пул тўламасликка қарор қилган масъуллар қанчалик ҳақ? Ўқитувчининг оғир меҳнатини «оғир шароитда бир-биримизни тушуниш» фонида хаспўшлаш билан иш битадими?\nДарсликлардаги хатолар: Астероидлар поясими ёки белбоғи?


Ватикан олиймақом руҳонийси бесоқолбоз бўлиб чиқди - BBC O'zbek\nВатикан олиймақом руҳонийси бесоқолбоз бўлиб чиқди\nImage caption Руҳоний Чарамса Ватиканда юқори рутбалардан бирини эгаллаб келган\nВатикандаги юқори рутбали руҳонийлардан бири ўзининг бесоқолбоз эканлигини ошкор қилди. Унинг иқрори Католик черковининг оила борасида таълимоти очиқлаб берилиши керак бўлган йирик йиғилиш арафасида янграган.\nАсли полшалик 43 ёшли Кристоф Чарамса черковнинг ҳамжинсбозларга нисбатан қолоқ муносабатини кун тартибига қўйиш истаги борлигини билдирган.\nРуҳоний Чарамса эркак билан муносбатда бўлганини ва ўзлигидан "хурсанд ҳамда фахр"ланишини айтган.\nВатикан унинг ҳаракатларини "жуда жиддий ва масъулиятсиз" дея баҳолаган ва жаноб Чарамсани вазифасидан озод қилган.\nРуҳоний Чарамзанинг баёноти епископлар бошқа масалалар билан бирга ҳамжинсбозликни ҳам муҳокама қилиш учун Римга йиғилиши арафасида янграган.\n"Черков кўзини очиши ва ҳамжинсбозларни ҳаётни севишдан буткул тийишга чорлаш ноинсоний эканлигини англаб етиш вақти келди. Мен вазифамдан кетишим кераклигини ҳам тушуниб турибман", - деган жаноб Чарамса.\nУ жинсий озчилик олдида масъулияти борлигини ҳис қилганидан сўнг бу каби чиқиш қилганини айтган.\nКристоф Чарамса 2003 йилдан бери черков тамойилларини ҳимоя қилишга масъул бўлган Эътиқод доктринаси йиғини аъзоси бўлган.\nВатикан Чарамсанинг ортиқ йиғин аъзоси бўла олмаслигини, унинг руҳоний сифатида фаолиятини эса маҳаллий епископ ҳал қилишини билдирган.\n"Синод (патриарх ҳузуридаги кенгаш) йиғилиши арафасида бу каби баёнот беришга қарор бериш ўта жиддий ва масъулиятсизликдир, унинг ушбу ҳаракатлари синод йиғилишини ҳаддан ташқари матбуот босими остида қолдиради", - дейилган Ватикан томонидан чиқарилган хабарда.


«МЎЪЖИЗА ЮЗ БЕРАДИ... ИШОНИНГ!»\n— Сиз Қорбобони кўрганмисиз? Ҳақиқийсини? Мен кўрганман! Йўқ, сиз ўйлагандек, Қорбобонинг кийимини кийиб, қоп орқалаганини эмас! Барча истакларимизни амалга оширувчи, бизга бор меҳрини туҳфа қилувчисини! Қачон дейсизми? Бундан нақ йигирма йил аввал!\n— Мансур, Қорбобо бўласан! Бўйинг узун сени, — деди ўқитувчимиз байрам олди йиғилишда. Ўшанда ўн биринчи синфда ўқирдик.\nБир синф болалар «Қорқиз-чи?» дея савол беришди. Мансур эса ҳаммани ҳайратга солиб, бирдан исмимни айтиб юборди. Синф раҳбаримиз қатъий жавоб берди:\n— Севаранинг сочлари жуда калта! Менга сочи узун қиз керак! «Б» синфдаги Маликани Қорқиз қиламиз.\nЮзларим қизариб кетди. Йўқ, уятдан эмас, аччиғим чиққанидан! Беихтиёр қўлларим билан калта сочларимни ушладим. Қаттиқ тортдим ҳам! Шунақа қилсам, мўъжиза юз бериб, улар узайиб қоладигандек! Аммо сочларим бир ой ичида узун бўлиб қолмади. Янги йил эса мени кутиб туролмасди...\nМактабда байрам кечаси ўтказилди. Мансур Қорбобо, овозини дўриллатиб, «Болажонларим, узоқ ўлкалардан сизларга совға олиб келаяпман», дея, ҳассасини ерга уриб гапираяпти. Малика... ўша сочи узун Малика келинчакларнинг оқ либосини кийиб (умуман Қорқизга ўхшамасди), тиржайибгина турибди. Бирам ялтироқ, бирам хурсанд... Мен, сочи калта Севара, олд қаторда қовоғимни солиб, байрамгамас, математика фанидан имтиҳон топширишга келган ўқувчидек ўтирибман. Исмимни айтиб, совға беришганида ҳам, мактаб деректори фахрий ёрлиқ билан қутлаганида ҳам, чеҳрам ёришмади. Синфдошлар Қорбобо, Қорқиз билан тушган суратимизни кўриб, доим устимдан кулишади. Чунки ҳамма кадрга қараган бўлса, мен залнинг шифтига тикилиб, юзимни буриб қолганман-да...\nҲа, ана шунақаман мен! Қизғанчиқ қиз эдим! Нима қилай, яхши кўрган инсонларимни қизғанмасдан тура олмайман. Ҳеч ким билан меҳрни, эътиборни бўлиша олмайман!\nБайрамдан сўнг бир ойча Мансур билан умуман гаплашмаганман. Токи математика фанидан ёзма иш бўлгунча. Уни мактабда ҳамма «Бизнинг ал-Хоразмий», деб мақтар, мен эса маҳраж билан суратни адаштирар, интеграл билан функциянинг фарқига кўпам боравермасдим. Дарсда партамнинг остига китобимни қўйганча, бирор асарни мутолаа қилиб ўтирардим. Ўқитувчимиз эса буни биларди-да, «Ёзма ишларда «Кичкина шаҳзода»нгиз мисолларингизни ишлаб берар», деб киноя билан дакки берарди. Аммо менинг ҳеч шу фанга қизиқишим уйғонмади. Бироқ паст баҳо олишни ҳам истамасдим. Шунинг учун барча араз-гинани унутиб, ўхшамаган Қорқизни бир муддат эсдан чиқариб, ёзма ишни кўчирдим. Ўқитувчимиз айтгандек, шаҳзодам ёрдам берди менга.\nМансур акам билан (оила қурганимиздан сўнг то сизлаб гапиргунча роса қийналганман) бу воқеадан олти йил ўтиб, Янги йилни бирга кутиб олдик. Бир хонадонда, бир оила, бир жуфт бўлиб... Ҳеч қандай Қорқизларсиз! Худога шукр, ўн тўрт йилдан буён бахтдан яйраб, фақат ўзимники бўлган, мен учун яратилган Қорбобом билан Янги йилни нишонлаймиз. Энди бизнинг Қорбобонинг борлигига ишонувчи, совуқ кунлар бошланиши билан уни кутгувчи ўғил-қизларимиз ҳам бор.\nЎғлим... Қизим... Ана шу сўзлар дилимдан тилимга кўчганида, еттинчи осмонларга учиб кетгандек бўламан. Ҳаммасини унутаман. Ўн йил тирноққа зор бўлганим, неча марта ҳайдалиш куйини чалганим, ҳар ой умидларим пуч бўлганида хонага қамалганча йиғлаганларим... Барини...\nАвваллари қайнота-қайнонам даврасида байрамни кутиб олганимизда «Шу йил бахт олиб келсин, фарзанд олиб келсин сизларга» дея қилингувчи дуоларни жон қулоғим билан эшитардим. Кейин алоҳида яшай бошлаганимизда, соат миллари тунги ўн иккига бонг урганда, эрим иккаламиз бир-биримизга қутлаб, тилаклар тилардик. Аммо бир дақиқадан сўнг кўзларим ёшга тўлиб кетарди. Яна бир йил ўтди-я... Ўтган йилни «Шу йил насиб қилса, фарзандли бўламиз!» деган орзулар билан кутиб олгандик-ку, деб йиғлайман. Кун бўйи Қорбобо кийимини кийиб, барча яқинларимизнинг болаларини хурсанд қилган шаҳзодам эса мени овута олмайди. «Севар, Севар, қўй, йиғлаб кутиб олма йилни», дейди холос.\nАжрашиш хаёлига ҳам борганман. Қизғанчиқлигим, худбинлигим билан жондан суйган инсонимнинг умрини ўтказаяпман деб, ҳатто уч ой ота уйимда ҳам яшагандим бир гал. Қайнонамнинг «Мени ҳам тушунинг, қизим. Ажратиш ниятим йўқ сизларни. Аммо бунақа ўтиб кетмайсизлар-ку», деган сўзлари қароримга туртки берганди.\nЯшаш... Мансур акамсиз яшаш?! У қанақа бўлади? Буни хаёлимга сиғдира олмасдим. Аммо яшашга қарор қилдим. Кетдим. Уйга олиб кетиш учун келган эримнинг кўксидан итардим. Ҳатто ажрашишга ариза ёздим. Ўшанда ҳам Янги йил арафаси эди. «Янги йилгача чидасам бас, байрамни ўзим кутиб олсам, кейин ҳаммаси ўтиб кетади», дердим ўзимга-ўзим. Аммо ўттиз биринчи декабрь куни тонг саҳарда уйимизга турмуш ўртоғим кириб келди. Қўлида қанақадир ҳужжатлар. Кўриб, ҳаммасини тушунгандек бўлдим. Демак, у ҳам қарор қилибди. Аммо нега айнан бугун ҳаммасини ҳал қилмоқчи? Нима бўлганда ҳам, байрам-ку! Ҳамма муаммолар эски йилда қолсин дея, янги ҳаёт бошламоқчидир-да, деб ўйладим. Бироқ, адашган эканман.\n— Севара, кетдик уйга. Қара, бола асраб олиш учун ҳужжатлар йиғиб бошладим. Энди сеникиларни ҳам тўғирласак, бирга топширамиз. Кейинги йил келгунча боламиз бўлади!\nУ бу сўзларни мактабда Қорбобо бўлганида «Қопим тўла совға, истаганингизни муҳайё қиламан», дегандек ишонч билан айтди, мен ҳам боладек ишондим. Қайнотам ва қайнонамнинг ҳам бунга розилигини билгач, уйга кетдим. Яна кун давомида машинамизда барча қариндош-уруғларимизникига саёҳат қилдик. Болаларни Қорбобо-Қорқиз бўлиб қутладик. Янги йилни доимгиданда катта умид билан кутиб олдик. Ва баҳорга чиқиб, Умидли бўлдик. Мана, ўғилчамиз, олтига кириб қолди. Ўтган йили байрамни эса тўрт киши бўлиб қаршиладик. Севинчимиз билан. «Қизим бўлса, узун сочларини ўриб ўтирсам», дея истардим, шукр, ниятимга етдим.\nБу йил байрамга катта тайёргарлик кўраяпмиз. Арчани қишнинг биринчи кунидаёқ ясатдик. Ўғлим дадасининг суратларини кўриб, «Мен ҳам Қорбобо бўламан», деяпти. Қизимни эса Қорқиздек ясатмоқчиман.\nҲа, айтганча, биз Янги йилда Янги меҳмон кутаяпмиз. Фақат кимлигини ҳозирча Қорбобомдан ҳам сир тутаяпман. Соат миллари кечки ўн иккига бонг урганда, Янги йилга қадам қўйганимизда, бу хушхабарни айтаман...\nСиз Қорбобо борлигига ишонасизми? Мўъжизалар юз беришига-чи? Ишонинг! Ахир ҳар бир инсон орзу билан яшайди. Уларнинг ушалишига ишонинг. Ана шу ишончигина бизни мўъжизалар сари етаклайди. Янги йил эса орзуларимизнинг дебочаси холос! Ҳар кунингиз мўъжиларга, яхшиликларга бой бўлсин!


Қашқадарё вилояти ҳамда электр энергияси тармоғида амалга ошириладиган лойиҳалар кўриб чиқилди – Қонунчилик муаммолари институти\nҚашқадарё вилояти ҳамда электр энергияси тармоғида амалга ошириладиган лойиҳалар кўриб чиқилди\nПрезидент Шавкат Мирзиёев 15 март куни Қашқадарё вилоятида ҳамда электр энергияси тармоғида амалга ошириладиган инвестиция лойиҳалари тақдимоти билан танишди.\nҚашқадарё вилоятида ҳамма тармоқлар бўйича салоҳият юқори. Саноат учун зарур хомашё ресурслари, хизмат кўрсатиш учун инфратузилма, қишлоқ хўжалиги учун ер-сув ва тажриба бор. Шулардан келиб чиқиб, тўқимачилик, қурилиш материаллари, кимё ва озиқ-овқат саноати, туризм, узумчилик, боғдорчилик ва чорвачилик асосий “ўсиш нуқталари” сифатида белгилаб олинган.\nЖорий йил учун умумий қиймати 11 триллион 300 миллиард сўм бўлган 1 минг 125 та ҳудудий лойиҳа шакллантирилган. Хусусан, саноат соҳасида 296 та, хизмат кўрсатишда 449 та, қишлоқ хўжалиги тармоғида 380 та корхона ташкил этилиши режалаштирилган. Бунда иқтисодий самарадорлик ва бандликка алоҳида эътибор қаратилган. Бўлғуси корхоналарда йилига 6 триллион сўмликдан зиёд маҳсулот ишлаб чиқариш қуввати яратилади. Бу 131 миллион долларлик импорт ўрнини босиш, 180 миллион долларлик экспорт қилиш имконини беради. 19 мингдан зиёд киши иш билан таъминланади.\nМасалан, пахта-тўқимачилик кластерлари томонидан 26 та лойиҳа таклифи билдирилган. Шундан 10 таси тайёр маҳсулот ишлаб чиқаришга қаратилган. Буларнинг натижасида пахта хомашёсини вилоятнинг ўзида қайта ишлаш даражасига сезиларли ошади. Биргина шу тармоқда 7 минг 600 дан зиёд иш ўрни ташкил этилади.\nҚашқадарёда йилига 106 минг тонна гипсокартон, 102 минг квадрат метр кафель ва бошқа қурилиш материалларига талаб бор. Лекин, керакли хомашё бўлишига қарамай, вилоятда бу маҳсулотлар умуман ишлаб чиқарилмас эди. Шу боис бу соҳада бир нечта лойиҳа режалаштирилган.\nМисол учун, Чироқчи туманида 210 миллиард сўмлик лойиҳа эвазига гипсокартон, пардозбоп тошлар, газобетон, темир-бетон конструкциялар ишлаб чиқариш мўлжалланган. Бунинг натижасида уй-жойлар қурилишида 1 квадрат метр таннархини 25 фоизгача қисқартириш имконияти пайдо бўлади.\nШунингдек, Чироқчи туманида кафель ишлаб чиқариш, Шаҳрисабз шаҳрида гранит ва мармарни қайта ишлаш бўйича лойиҳалар ҳам бор.\nҚашқадарёнинг тоғли туманлари мева-сабзавот, узум, картошка, коврак каби бозорбоп маҳсулотлар етиштиришга, дашт ҳудудлар чорвачиликка ихтисослаштирилган. Жумладан, Нишон туманида чорва комплекси ташкил этиб, сутни қайта ишлаш бўйича 110 миллиард сўмлик лойиҳага киришилган. Бу мажмуада 614 бош наслли қорамол боқилиб, йилига 5 минг 760 тонна сут маҳсулотлари тайёрланади. 230 нафар қишлоқ аҳолиси ишли бўлади.\nДавлатимиз раҳбари лойиҳаларни бир-бирига яқин, ихчам жойлаштириб, коммуникация харажатларини камайтириш, ҳудудий корхоналарни йирик саноат тармоқлари билан боғлаш бўйича кўрсатмалар берди. Ҳар бир лойиҳа замирида аҳолини иш билан таъминлаш масаласи ётгани учун уларга маблағларни тезроқ ажратиш зарурлигини таъкидлади.\nТақдимотда жорий йилда электр энергетикаси соҳасида амалга ошириладиган лойиҳалар ҳам кўриб чиқилди.\nМаълумки, аҳоли ва иқтисодиёт тармоқларининг электр энергиясига бўлган талаби йилдан-йилга ортиб бормоқда. Буни таъминлаш мақсадида эскирган подстанциялар ва узатиш тармоқлари босқичма-босқич янгилаб келинмоқда.\nХусусан, бу йил магистрал электр тармоқлари бўйича умумий қиймати 140 миллион доллар бўлган 6 та лойиҳа режалаштирилган. Улардан бири 14 та подстанцияни модернизация қилиш лойиҳасидир. Бунинг самарасида Қорақалпоғистон Республикаси ва вилоятларда жами 1 минг 430 МВт қўшимча қувват яратилади. Яна бир муҳим жиҳати, ушбу подстанциялардаги йиллик электр энергияси исрофи 1,5 миллион долларга, таъмирлашга сарфланадиган харажатлар қарийб 16 миллион долларга камаяди. Ҳисобга олиш тизимидаги хатоликлар барҳам топади.\nҚолган 5 та лойиҳа янги подстанциялар ва магистрал электр узатиш тармоқларини қуриш ҳамда тиклашга қаратилган.\nПаст кучланишли электр тармоқларини модернизация қилиш бўйича ҳам кенг кўламли ишлар белгиланган. Хусусан, 15 минг километр электр узатиш тармоқларини, 4 мингта трансформаторни янгилаш чоралари кўрилган. Бу ишлар натижасида юртимиздаги 5 минг 377 та маҳалланинг электр таъминоти яхшиланади.\nПрезидентимиз бу лойиҳаларнинг иқтисодий самардорлиги ва ижтимоий аҳамиятини алоҳида таъкидлаб, уларни сифатли бажариш, электр энергияси таъминоти барқарорлигини ошириш бўйича топшириқлар берди.\nҚардош халқлар дўстлиги муштарак мақсадларга ҳамоҳанг\n«Экологик аудит тўғрисида»ги қонун қабул қилинди


Пешоварда БМТ ходими отиб кетилди\n29 ноябр 2021, Тошкент вақти: 22:43\nБМТ ва Покистон расмийларига кўра, Пешоварда БМТнинг қочқинлар билан ишловчи идорасининг маҳаллий ходими номаълум шахслар томонидан отиб кетилган.\nБМТ матбуот вакилининг айтишича, қуролланган шахслар Пешовардаги қочқинлар лагеридан БМТ ходимини ўғирлаб кетишга уринган.\nБМТ ходими қаршилик кўрсатгандан сўнг қуролланган шахслар уни воқеа жойида отиб ташлаган.\nБу сўнгги беш ой ичида БМТ ходимларига уюштирилаётган иккинчи ҳужумдир.\nБМТнинг қочқинлар идораси ҳукумат кучлари ва толибон жангарилари ўртасида рўй берган тўқнашувлар натижасида Сват водийсини тарк этишга мажбур бўлган икки миллиондан ортиқ қочқинга кўмак бериб келмоқда.


Теннис. Ўзбекистоннинг биринчи рақамли теннисчиси ўзгарди (фото)\nТеннис бўйича ATP рейтинги янгиланди.\nУнга кўра, жаҳоннинг амалдаги биринчи ракеткаси Новак Жокович ўз ўрнини Россия вакили Даниил Медведевга бўшатиб берди. Шунингдек, Александр Зверев ҳам Новакдан ўзиб кетди. Бунгача 6-ўринни эгаллаб турган Каспер Рууд бир поғона юқорилашга муваффақ бўлди.\nБу сафар Ўзбек тенниси учун катта янгилик кузатилди. Гап шундаки, Денис Истомин узоқ йиллик пешқадамликдан сўнг ўз ўрнини Ҳумоюн Султоновга бўшатиб берди. Қуйида вакилларимизнинг ATP рейтингидаги поғоналари билан танишиш имкониятига эгасиз.


Ўзбекистон Ички ишлар вазирлигида жиддий тайинловлар амалга оширилди - 27.03.2018, Sputnik Ўзбекистон\nЎзбекистон Ички ишлар вазирлигида Терроризм ва экстремизмга қарши кураш Бош бошқармаси бошлиғи тайинланди 27.03.2018, Sputnik Ўзбекистон\nЎзбекистон Ички ишлар вазирлигида Терроризм ва экстремизмга қарши кураш Бош бошқармаси бошлиғи тайинланди\nТОШКЕНТ, 27 мар — Sputnik. Подполковник Дониёр Бахтиёрович Қодиров Ўзбекистон ИИВ терроризм ва экстремизмга қарши кураш Бош бошқармасига бошлиқ этиб тайинланди.\nБу ҳақда вазирликдаги ўз манбасига таяниб UzNews.uz хабар берди.\nҚодиров илгари Ўзбекистон ИИВ жиноят қидирув ва терроризмга қарши кураш Бош бошқармаси бўлим бошлиғи лавозимида фаолият олиб борган.\nБундан ташқари, хабар қилинишича, подполковник Зокиржон Тоҳирович Аҳадов Ўзбекистон ИИВ Терроризм ва экстремизмга қарши кураш Бош бошқармаси бошлиғининг биринчи ўринбосари этиб тайинланган.\nАввалроқ Ўзбекистон президенти Шавкат Мирзиёев ҳуқуқ-тартибот органларида кенг миқёсдаги ислоҳотларни амалга оширганди. Жумладан, Ўзбекистон ИИВ жиноят қидирув ва терроризмга қарши кураш Бош бошқармаси негизида жиноят қидирув Бош бошқармаси ҳамда терроризм ва экстремизмга қарши кураш Бош бошқармалари ташкил этилганди.


Sayohatnomalar – Davronbek's blog\nPosted on May 11, 2022 May 18, 2022 Leave a comment\nТўрт тарафингиз бийдек чўл, саҳро, замонавий ҳаёт белгиларидан асар йўқ. Уфққа қараб кетаверасиз. Узоқдан жайрон ва қулонлар югуриб ўтади. Йўл четида тошбақалар вазмин одимлайди. Манзил узоқ. Юраверасиз, юраверасиз. Бирдан олдингизда мўъжиза – буткул бошқача, фавқулодда гўзал манзара намоён бўлади. Беихтиёр “Субҳаналлоҳ!” деб юборасиз. Поёни кўринмас Устюрт бизни ана шундай кутилмаган манзиллари ила мафтун-маҳлиё этди. Борсакелмасга бориб келдик Ўзбек эртакларида Давоми …\nУлар туянинг қандай яратилганига назар солмайдиларми? (“Ғошия” сураси, 17-оят) Туя — ажойиб жонивор. Аллоҳ бекорга унга қараб тафаккур қилишни буюрмаган. Саҳро бағрида, туялар орасида юриб, унинг бўйнини силаб, буюк Санъаткорнинг гўзал яратмишига термулиб, “саҳро кемаси”нинг сабри ва виқоридан ибрат олиш инсонга бошқача ҳис бераркан. Қадимдан туялар инсониятга фақатгина фойда келтирган. Узоғини яқин қилган. Айнан туялар ёрдамида инсоният тамаддуни қитъаларга ёйилган. Давоми …\nЕвропанинг гўзал Альп тоғлари бағрида жойлашган Швейцария табиати оммавий ахборот воситаларида жуда кўп реклама қилинган. Шу боис қаерда гўзал тоғ, ўрмон, сув ва ўтлоқ манзарасини кўрсак, Швейцарияга менгзайдиган бўлиб қолганмиз. Юртимизда ҳам Ўзбекистон Швейцарияси (Зомин), Водий Швейцарияси (Шоҳимардон) деб аталмиш жойлар бир қанча. Қурама тоғлари бағрида жойлашган Лашкаракка ҳам Ўзбекистон Швейцарияси деб таъриф беришган экан. Тўғриси, бормагунча бунга ишонмагандим. Лашкарак Давоми …\nCategoriesSayohatnomalarTagsАрчазор, Лашкарак, лашкарак шаршараси\nPosted on August 22, 2021 1 Comment\nНаволисой водийси, тоғ келинчаги Наволисой шаршараси — такрорланмас гўзал манзаралар. Табиат билан ёлғиз қолиш, тафаккур қилиш учун жуда яхши имконият. Ўзбекистонда ёзнинг сўнгги кунлари ҳам ажиб. Шаҳарда ҳам ҳаво бироз тушган, тоққа салқин излаб борувчилар сони ҳам анча камайибди. Бўстонлиқдаги доимий гавжум масканлар ҳам бироз енгил нафас олмоқда. Кечаги сафарим Чорвоқ сув омборининг юқорисида жойлашган Наволисой дарёси бўйлаб кечди. Угом Давоми …\nЎтган ой Палтау шаршарасига борганимда шу ерга яқин жойдаги Чукураксув дарасида эса яна бир гўзал шаршара бор дегандим. Ўша боришга вақт бўлмаганди. Бу сафар насиб этди. Чукураксув (Чуқуроқсув) дарасига Чорвоқ сув омборининг жанубий қирғоғи бўйлаб, Бурчмулло қишлоғигача бориб, кўприкдан ўтилади, тахминан 500 метр ўтгандан сўнг чапга грунт йўлга бурилади. Йўлнинг охири чегара ва қўриқхона постига олиб боради. Бу жойлар Ўзбекистон Давоми …


ТОШКЕНТДА БЎШАБ ҚОЛГАН ЎРИНЛАР УЧУН ДЕПУТАТЛАР САЙЛОВИ 14 ОКТЯБРДА ЎТКАЗИЛАДИ\nТошкент шаҳар ҳокимлигида халқ депутатлари Тошкент шаҳар Кенгашининг 40-сессияси бўлиб ўтди. Унда халқ депутатлари Тошкент шаҳар Кенгашида Тўй-ҳашамлар, оилавий тантаналар, маърака ва маросимлар, марҳумларнинг хотирасига бағишланган тадбирлар ўтказилишини тартибга солиш масалалари бўйича комиссияси тузилди. Шаҳар Кенгаши депутатлари кун тартибидаги бир қатор қарорларни тасдиқлашди.\nЖумладан, айрим депутатларнинг ваколатлари муддатидан илгари тугатиш тўғрисида қарор қабул қилинди. Халқ депутатлари Тошкент шаҳар Кенгаши томонидан бўшаб қолган сайлов округлар учун депутатлар сайлови 2018 йил 14 октябрь, якшанба куни қилиб белгиланди.


25 нафар мансабдорни лавозимидан озод этиш бўйича таклифлар киритилди — Сенат - Халқ сўзи\n25 нафар мансабдорни лавозимидан озод этиш бўйича таклифлар киритилди — Сенат\n10:37 07 Август 2020 Сиёсат\nБугун Олий Мажлис Сенатининг олтинчи ялпи мажлиси Тошкент шаҳрида Сенатнинг мажлислар залида ўз ишини бошлади. Ялпи мажлис видеоконференсалоқа шаклида ўтказилмоқда.\nЯлпи мажлисда қуйидагилар маълум қилинди.\n- Жорий йилнинг ўтган даврида Маҳаллий кенгашларнинг 1700 дан зиёд сессияларида 9000дан ортиқ масалалар муҳокама қилинди. Қарийб 4000 марта маҳаллий ҳокимият органлари раҳбарларининг ҳисобот ва ахборотлари эшиттирилди. 660 марта назорат таҳлил тадбирлари ўтказилди.\n- Маҳаллий кенгашлари сессиялари қарорлари билан ижро органларининг 108 нафар раҳбарига нисбатан интизомий жазо чораларини кўриш, жумладан, 25 нафар мансабдор шахсни лавозимидан озод этиш бўйича таклифлар киритилди.\n- Ҳудудларни ижтимоий иқтисодий ривожлантириш масалалари бўйича 6 та вилоятда комплекс ўрганишлар олиб борилди.


Наманган вилоятига янги прокурор тайинланди - Халқ сўзи\n12:24 05 Март 2019 Жамият\nЎзбекистон Республикаси Бош прокурорининг 2019 йил 4 мартдаги буйруғига асосан Раҳматов Рашид Насруллоевич Наманган вилояти прокурори лавозимига тайинланди. Бу ҳақда Бош прокуратура матбуот хизмати хабар берди.\nР.Раҳматов 1978 йилда туғилган, маълумоти олий, ҳуқуқшунос. 2004 йилда Тошкент давлат юридик институтини тамомлаган.\nПрокуратура органларидаги иш фаолиятини 2004 йилда Навоий шаҳар прокуратурасида бошлаб, Навоий вилояти прокуратураси органларида турли лавозимларда, 2009 йилдан Бош прокуратура бошқарма прокурори, катта прокурори, бошқарма бошлиғи ўринбосари, бошқарма бошлиғи, Бухоро шаҳар прокурори, Қорақалпоғистон Республикаси прокурори лавозимларида фаолият юритган.\n2018 йилнинг ноябрь ойидан шу вақтгача Ўзбекистон Республикаси Бош прокурорининг ўринбосари лавозимида ишлаган.